Tat-Tumas Group keċċew lil Yorgen Fenech mill-bord tad-diretturi ġimgħa ilu

Jidher li d-diretturi tat- Tumas Group setgħu kienu qed jistennew li jseħħ l-arrest tal-membru tal-familja tagħhom Yorgen Fenech li mexxa' l-grupp ta' kumpanniji għal dawn l-aħħar snin.

Għadu kemm ixxandar dokument li jindika li huwa kien irriżenja minn direttur tal- holding company tal-grupp fit-12 ta' Novembru.

Id-dokument li jġib il-firma ta' Ray Fenech, iz-ziju ta' Yorgen Fenech, li mexxa' l-kumpanniji Tumas f'dawn l-aħħar xhur f'isem neputih.

Dan id-dokument suppost ixxandar fuq il- website tar-Reġistru tal-Kumpanniji iżda sa dalgħodu ma deher imkien fost id-dokumenti sottomessi tat- Tumas Group .

Madankollu, ir-Reġistru tal-Kumpanniji kien diġà nbidel bit-tneħħija ta' isem Yorgen Fenech mil-lista tad-diretturi.

L-arrest ta' Yorgen Fenech tixħet dubji kbar fuq il-validità tal-kuntratt Electrogas li huwa wieħed mill-akbar kuntratti pubbliċi mogħtija mill-gvern f'dawn l-aħħar 6 snin.

Tat- Tumas Group qed jistiednu li ssirilhom pressjoni mill-insieħba tagħhom fin-negozju partikularment mingħand Siemens li huma sidien ta' terz tal-konsorzju Electrogas.

Meta f'Ottubru 2018 kien ġie żvelat li Yorgen Fenech huwa sid is-17 Black, l-imsieħba Maltin fl- Electrogas , jiġifieri l- Gasan Group u l-familja Apap Bologna, ċaħdu kull akkuża li kien seħħ xi qerq.

S'issa sal-lum għadhom ma ħarġu ebda stqarrija.

It- Tumas Group hi wkoll is-sid tal-lukanda Hilton li, fil-ġranet li ġejjin, ser tospita diversi attivitajiet li jistgħu ikunu problematiċi għal dawk li ser jipparteċipaw.

Dawn l-attivitajiet jinkludu laqgħa kbira organizzata mill- KPMG .

Il- KPMG kienet diġà ssemmiet fi skandlu meta nkixfu r-rabtiet li din kellha mal- Pilatus Bank u mas-sid tal-istess bank Ali Sadr Hashemi Nejad.

Attività oħra ser tkun iċ-ċerimonja ta' għoti ta' premjijiet fl-industrija tal- gaming bħala parti mill-konferenza SIGMA.

Ebda wieħed mill-organizzaturi ta' dawn l-attivitajiet fil-lukanda Hilton ma li dawn kienu ser jiġu mħassra.

Previous: Is-soċjeta ċivili qed issejjaħlek biex tipprotesta llum Next: Lill-poplu smajtuħ ikanta? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Is-soċjeta ċivili qed issejjaħlek biex tipprotesta llum

Joseph Muscat għandu jirreżenja jew il-Parlament għandu jkeċċih Repubblika, #occupyjustice u manueldelia.com qegħdin isejħulkom biex tinaghqdu magħhom illum.

Jekk int membru tas-soċjeta' ċivili, jekk tħoss li darba wara l-oħra, gidbulek, jekk inti tħoss li dawk li qegħdin fid-dover li jipproteġu lil pajjiżna u l-istituzzjonijiet tagħna ttradew il-pajjiżnaż, allura tridu tkunu Kastilja illum, 20 ta' Novembru 2019, fis-6 ta' filgħaxija biex teżiġu li l-parlamentari jwarrbu lil Joseph Muscat minn Prim Ministru, jekk qabel dan ma jirreżenjax minn jeddu.

Joseph Muscat missu keċċa lil Keith Schembri u lil Konrad Mizzi minnufih fi Frar 2016.

Dan m'għamlux.

Minflok pproteġihom u hekk għadu qed jagħmel, anke wara li Keith Schembri rtira l-kawża tiegħu din il-gimgħa.

B'dan l-aġir Joseph Muscat ħalaq stat ta' impunità – stat tal-Mafja – li mhux biss ppermetta li kuntratt korrott jiġi mogħti imma wassal għall-assassinju ta' Daphne Caruana Galizia.

Joseph Muscat huwa responsabbli għal dak li huwa stess ddeskriva bħala "assalt fuq id-demokrazija tagħna".

Issa jkollu jitlaq.

Jekk ma jitlaqx minn jeddu, irid jiġi mkeċċi.

Il-partit tiegħu, il-grupp parlamentari tiegħu, il-Parlament għandu il-poter u d-dover li jkeċċuh jekk ma jitlaqx.

Previous: Joseph Muscat mingħalih li jista' jgħaddiha lixxa.

Dan ma nistgħux nippermettuh.

Next: Tat-Tumas Group keċċew lil Yorgen Fenech mill-bord tad-diretturi ġimgħa ilu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Joseph Muscat mingħalih li jista' jgħaddiha lixxa. Dan ma nistgħux nippermettuh.

Il-kwistjoni hi waħda mill-aktar sempliċi.

Fl-isfond tal-liġijiet kriminali, Yorgen Fenech huwa innoċenti sakemm ma jiġix pruvat li huwa ħati.

Ma nistgħux inqisuh ħati qabel ma jgħaddi ġuri skont il-liġi u jinstab ħati mill-qorti.

Iżda mhux bi ħsiebna li noqgħodu naħsbuha biex neżiġu l-kontabilità.

Illum huwa ċar daqs il-kristall li Daphne nqatlet biex jitgħattew ix-xtur tal-korruzzjoni fl-għoti tal-kuntratt tal-power station tal- Electrogas .

Hemm uħud li ser jibqgħu jgħaddsu rashom fir-ramel – iżda dan ma jfissirx li l-fatti ma fehmuhomx sewwa huma wkoll.

Il-qtil ta' Daphne seta' ġie evitat li kieku Joseph Muscat qeda' dmiru mill-bidu nett u dabbar l-irjus ta' Keith Schembri u Konrad Mizzi dakinhar li Daphne kixfet (għall-grazzja tal-argument, ejjew nassumu li Joseph Muscat ma kienx jaf bil-kumpanniji tal-Panama qabel saret taf bihom Daphne) li dawn kienu ħolqu kumpanniji sigrieti fil-Panama.

Meta dawn inqabdu, kienet minn ewl id-dinja l-konklużjoni li kien messu wasal għaliha: jiġifieri li lil dawn it-tnejn ma setax jibqa' jafdahom.

Jista' jagħti l-każ li ma kienx jaf eżatt x'kienu qed iħawwdu fil-borma, iżda żbalja bl-ikraħ meta pprova jiġġustifika dak li fiħ innifsu kien it-tħejjija għat-twettiq ta' delitt.

Kien qisu dak il-pulizija li jistqarr li, dan kollu għax ikun ra lil xi ħadd b'maskra f'wiċċu jixxabbat mat-tieqa tal-ġirien f'nofs ta' lejl, ma jfissirx li dan ix-xi ħadd kien bi ħsiebu jmur jisraq.

Joseph Muscat żamm lil Keith Schembri u lil Konrad Mizzi fil-kariga u dan il-fatt ta' r-riħ fil-qala' lill-impunità, lid-delinkwenza u lill- Mafia State li fetaħ it-triq għat-twettiq tal-assassinju ta' Daphne Caruana Galizia.

Konna ilna tliet snin inħambqu li lil Keith Schembri u lil Konrad Mizzi kellha tiddabbrilhom rashom jew inkella Joseph Muscat kellu jkeċċihom.

Dan kollu issa għadda.

Joseph Muscat għandu jdabbar rasu huwa stess.

Issa.

Jekk ma jitlaqx, l-imgħallmin tiegħu għandu jġiegħluh jitlaq.

Min huma l-imgħallmin ta' Joseph Muscat?

Il-partit tiegħu.

Il-grupp parlamentari tiegħu.

Il-Parlament.

Ma nistgħux inkomplu nduru fuq Joseph Muscat u nitolbuh iħares lis-saltna tad-dritt.

Huwa ovvju li m'huwa ser iħares xejn.

Fiċ-ċirkostanzi, huwa l-Parlament li għandu d-dmir li jħares is-saltna tad-dritt billi jkeċċi lil Joseph Muscat u jaħtar prim ministru ieħor taħt gvern ġdid.

Jeħtieġ li tinbeda' tindifa sħiħa.

Previous: Yorgen Fenech jinsab taħt arrest Next: Is-soċjeta ċivili qed issejjaħlek biex tipprotesta llum window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


It-tifsira tal-kelma "konsultazzjoni" skont il-gvern

Fis-27 ta' Ġunju, l-Assemblea Parlamentari tal-Kunsill tal-Ewropa għaddiet riżoluzzjoni li permezz tagħha talbet lil Malta turi li għamlet ħilitha fil-ġlieda kontra l-impunità li hawn fil-pajjiż li tippermetti lill-politiċi korrotti u lill-imħuħ wara l-assassinju ta' Daphne li jgħadduha lixxa.

Malta ma ngħatax żmien biex issib tarf dawn il-kwistjonijiet.

Iżda ingħatat żmien biex turi li qed tagħmel ħilitha biex jinstab dan it-tarf.

Fost affarijiet oħra, r-riżoluzzjoni talbet it-tnedija ta' inkjesta pubblika u indipendenti dwar l-assassinju.

Talbet ukoll li jitmexxew 'il quddiem l-inizjattivi rakkomandati kontra l-korruzzjoni mill-GRECO – grupp ta' stati li qed jaħdmu biex jeqirdu l-korruzzjoni – kif ukoll l-inizjattivi rakkomandati mill-Kummissjoni ta' Venezja dwar is-saltna tad-dritt .

Għandu jingħad li fost l-inizjattivi dwar is-saltna tad-dritt hemm ir-riforma dwar il-mod kif jinħatru l-imħallfin u li m'għandhomx jinħatru aktar imħallfin qabel issir riforma sħiħa u komprensiva.

U din ir-riforma trid issir wara li jkunu saru konsultazzjonijiet wiesa'.

Finalment, ir-riżoluzzjoni titlob lill-membru parlamentari Olandiż Pieter Omtzigt biex isegwi dak kollu li kien qed iseħħ f'Malta f'dan ir-rigward.

Fit-2 ta' Lulju, jiġifieri anqas minn ġimgħa wara t-teħid tar-riżoluzzjoni, Pieter Omtzigt kiteb lil Manwel Mallia bħala kap tad-delegazzjoni tal-membri parlamentari tal-gvern fl-Assembea Parlamentari tal-Kunsill tal-Ewropa u għaddielu lista ta' dak kollu li suppost kellha twettaq Malta.

Fl-ittra, huwa fakkar li Malta ngħatat żmien sas-26 ta' Settembru biex turi li għamlet il-ħila kollha tagħha biex twettaq it-tibdiliet meħtieġa.

Tafu meta Manwel Mallia għoġbu jwieġeb għal din l-ittra?

Fis-26 ta' Settembru – jiġifieri fl-aħħar jum taż-żmien mogħti lil Malta.

Taħsbu li kellu x'iwieġeb dwar dak li suppost kienet wettqet Malta?

Xejn affattu.

Punt numru 1: ir-riżoluzzjoni tal-Kunsill tal-Ewropa titlob li r-rapport Egrant għandu jixxandar.

Manuel Mallia qal li l-kwistjoni tinsab quddiem il-qrati u li l-gvern ma jista' jagħmel xejn.

Li ma qalx Manwel Mallia hu li l-kwistjoni kellha tmur quddiem il-qorti għaliex il-gvern assolutament ma riedx ixandar ir-rapport tal-inkjesta.

Bħallikieku wieġeb: 'aħjar għalikom, aħna niġu naqgħu u nqumu minn dak li jgħid il-Kunsill tal-Ewropa'.

Punt numru 2: Malta ntalbet tgħid x'wettqet mir-rakkomandazzjonijiet tal-Kummissjoni ta' Venezja u tal-GRECO.

Manuel Mallia qal li lil dawn l-entitajiet huwa jippreferi jweġibhom direttament – kif m'għandniex xi ngħidu suppost għandu jagħmel il-gvern – iżda din ċertament m'hix raġuni għala t-talbiet ta' entità politika dwar id-dirittijiet tal-bniedem bħalma hi l-Assemblea Parlamentari għandha tiġi njorata.

M'għandniex xi ngħidu, il-gvern irreaġixxa b'dan il-mod għaliex ma wettaq assolutament xejn u ma ħa ebda miżura biex jilqa' għall-korruzzjoni.

U, biex ngħiduha kif inhi, m'hu bi ħsiebu jagħmel xejn għaliex m'huwiex ser jidħol f'riskju li jikxef l-għawwar ta' Keith Schembri, ta' Konrad Mizzi, ta' Chris Cardona, ta' Edward Scicluna u tal-oħrajn.

Hawn il-gvern bħallikieku reġa' tenna' l-kliem: 'aħjar għalikom, aħna niġu naqgħu u nqumu minn dak li jgħid il-Kunsill tal-Ewropa'.

Punt numru 3: Malta ntalbet tibqa' lura milli taħtar imħallfin ġodda sakemm tiġi riformata s-sistema dwar kif dawn jinħatru u dan għaliex skont l-Assemblea Parlamentari s-sistema tagħna ma tiggarantix l-indipendenza tal-ġudikatura.

Manuel Mallia wieġeb li fl-2016 Malta kienet adottat sistema ġdida fejn jidħlu ħatriet għall-ġudikatura bl-approvazzjoni unanima tal-Parlament u li din is-sistema hi aħjar minn dik li kellna qabel.

Dan jista' jkun kollu minnu.

Madankollu jibqa' l-fatt li s-sistema li hemm ma tiggarantix il-grad ta' indipendenza li hu meħtieġ f'demokrazija.

Agħtu daqqa t'għajn lejn l-artiklu mxandar fit- Times of

Malta tal-lum li jispjega l-konsegwenzi li l-gvern ser ikollu jiffaċċja jekk jibqa' jwebbes rasu u li l-qrati tagħna kif ukoll il-Qorti Ewropea tal-Ġustizzja ser ikollhom jiddeċiedu huma u juru l-qbil tagħhom mal-fehmiet tal-Kunsill tal-Ewropa.

Manuel Mallia wieġeb billi qal li xi darba s-sistema ser ikollha tinbidel iżda fil-frattemp ser jibqgħu nagħżlu l-imħallfin li jridu huma.

Hawn il-gvern bħal qiesu reġa' tenna' l-kliem: 'aħjar għalikom, aħna niġu naqgħu u nqumu minn dak li jgħid il-Kunsill tal-Ewropa'.

Punt numru 4: Malta ntalbet twaqqaf l-impunità li hawn fil-pajjiż.

Il-gvern m'għamel xejn affattu dwar il- Panama Papers , dwar l-iskandlu tal-bejgħ tal-isptarijiet, dwar il-passaporti li qed jinbiegħu lilll-kriminali u nistgħu nibqgħu għaddejjin.

Manwel Mallia nstamat u wieġeb li "ma jaqbilx li f'Malta hawn ambjent ta' impunità".

Huwa kompla jgħid li "minkejja l-mod negattiv kif il-Kunsill qed iħares lejn Malta, entitajiet internazzjonali ta' fama qed iħarsu pożittivament lejn Malta fejn għandha x'taqsam il-ġlieda kontra l-ħasil ta' flus maħmuġin".

Hawn qed jirreferi għall-indiċi tal- Basel Institute of Governance .

Iżda jeħtieġ niftakru li, hu u jwieġeb fis-26 ta' Settembru għal ittra li nkitbet fit-2 ta' Lulju, Manuel Mallia kien diġà jaf bil-konklużjonijiet tar-rapport Moneyval tal-Kunsill tal-Ewropa dwar l-isforzi ta' Malta fil qasam tal-ħasil tal-flus .

Meta Pieter Omtzigt kiteb l-ittra tiegħu fit-2 ta' Lulju, il- Moneyval kien għadu ma ħariġx ir-rapport tiegħu.

Dak li sabu tal- Moneyval juri li t-tħassib tal-Kunsill tal-Ewropa huwa ġustifikat.

Għal darb'oħra: 'aħjar għalikom, aħna niġu naqgħu u nqumu minn dak li jgħidu l-Kunsill tal-Ewropa u tal- Moneyval '.

Punt numru 5: Il-Kunsill tal-Ewropa talab li l-allegati assassini għandhom jgħaddu proċess kriminali u li għandhom jinqabdu l-imħuħ wara l-assassinju ta' Daphne Caruana Galizia.

Manuel Mallia wieġeb t-tliet allegati assassini kienu ttellgħu il-qorti.

U dwar l-imħuħ wara l-assassinju, kull ma kellu xi jgħid Manuel Mallia kien li "l-investigazzjonijiet jinsabu għaddejjin".

Kemm hu minnu dan?

F'Novembru 2018 – ftit inqas minn sena ilu – l-ministru tal-intern kien qal l-pulizija kienet waslet biex tarresta l-imħuħ wara l-assassinju.

U minn dakinhar 'l hawn, ma ġara' assolutament xejn.

Ma nagħmlux mod li tliet allegati assassini talbu li jixhdu taħt proklama?

L-intermedjarju li rranġa biex jitwettaq id-delitt ġie identifikat?

Saru aktar arresti?

Il-gvern bħallikieku qed igħid: "aħjar għalikom.

M'aħna ser ngħidulkom xejn dwar dak li qed nagħmlu dwar din il-kwistjoni'.

Punt numru 6: Il-Kunsill tal-Ewropa talab it-tnedija ta' inkjesta pubblika indipendenti dwar l-assassinju ta' Daphne Caruana Galizia.

Ftit qabel ma skada ż-żmien mogħti lilu, l-gvern xandar it-termini ta' riferenza u ħatar il-membri ta' bord ta' inkjesta li qatt ma ried li jinħatar.

U Manuel Mallia tkellem dwar ir-raġunijiet il-għala m'għandhiex issir inkjesta u kiteb li "f'dawn l-aħħar xhur il-gvern kien tkellem mal-Kunsill tal-Ewropa dwar il-mod kif tista' tiġi mnedija nkjesta pubblika".

Ma' min tkellem il-gvern?

Jekk xejn, l-ittra turi li l-gvern ma tkellem ma' ħadd u wisq inqas tkellem mar- rapporteur li kien ġie maħtur biex isegwi l-każ mill-Assemblea Parlamentari tal-Kunsill tal-Ewropa.

Fl-aħħar Manwel Mallia kiteb li "ir-rekwiżiti ta' paragrafu 8 tar-Riżoluzzjoni 2293(2019) kienu twettqu fiż-żmien mogħti".

Il-bieraħ wieġeb Pieter Omtzigt dwar dak li kien seħħ fil-kumitat dwar affarijiet legali u dwar id-drittijiet tal-bniedem tal-Kunsill tal-Ewropa.

Lil Manuel Mallia bħallikieku qallu "lanqas rekwiżit wieħed tar-riżoluzzjoni ma twettaq".

Bħallikieku qallu wkoll li din hi kollox barra nkjesta indipendenti u pubblika u, hu u jħabbarha, kien messu għamel tabirruħu li kien ikkonsulta mal-familja tal-vittma.

Ma tarax!

Illum Eddie Privitera kiteb fit- Times of Malta u wera' li l-ħsieb tiegħu u dak tal-gvern huma bħal fula maqsuma: din ħmerija, kiteb Privitera, li ulied Daphne jippretendu li għandhom jiġu konsultati fejn għandha x'taqsam inkjesta li ser tinvestiga l-assassinju ta' ommhom.

Issa li dalwaqt infakkru t-tieni anniversarju mill-assassinju ta' Daphne, qed jistenbħu ħafna trolls .

U bosta minn dawn it- trolls qed jiktbu li, skont huma, kienu ulied Daphne stess li assassinawha.

Din hi n-narrattiva mxajtna li tahom il-gvern u l-partit tagħhom!

Dan ċertament mhuwiex aċċettabbli.

Fis-16 ta' Ottubru jeħtieġ li nagħtu risposta lill-gvern u nuruħ li m'hux bi ħsiebna nċedulu.

Previous: Il-gvern ma kienx qal li kien qed jikkonsulta mal-Kunsill tal-Ewropa dwar l-inkjesta Daphne?

Next: Murder on the Malta Express: Who Killed Daphne Caruana Galizia? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Imħeġġeġ biex ikun jaf kif iżda biered dwar l-"għaliex".

L-isem ta' Melvin Theuma ssemma' aktar kmieni llum mill- Malta Today bħala l-allegat "sensar" tal-konfoffa li ngħaqdet biex tiġi assassinata Daphne Caruana Galizia.

Kif kitbet Caroline Muscat ftit sigħat wara, l-isem ta' din il-persuna kien ilu jissemma' minn xi ġurnalisti għal diversi ġimgħat .

Bosta minna kienu jafu li, għal diversi xhur, wieħed mit-tliet irġiel mixlija bil-qtil, Ċensu Muscat, lill-Pulizija kien għaddielha informazzjoni dwar l-identità tas-"sensar".

Bħalma jiġri f'kull xogħol ieħor, qabel wieħed jiddeċiedi li jxandar aħbar wieħed għandu dejjem iwieżen numru ta' responsabbiltajiet differenti li, ħafna drabi, jkunu kuntrarji għal xulxin.

Minn banda hemm ir-responsabbiltà u d-dmir li l-pubbliku jkun infurmat.

Iżda mill-banda l-oħra, wieħed għandu wkoll ir-responsabbiltà li jara li ma jġibx ruħu b'mod li jippreġudika l-investigazzjonijiet u effettivament – u forsi mingħajr ma jrid – isir kompliċi ma' dawk li jkunu jridu jaħarbu mill-ġustizzja u jgħadduha lixxa.

Meta nhar il-Ħamis Melvin Theuma nġabar mill-Pulizija, huwa ma ġiex arrestat minħabba akkuża ta' qtil.

Din kienet waħda mir-raġunijiet il-għala l-aħbar inżammet u ma xxandritx.

Kif forsi tistgħu timmaġinaw, il-mod li bih ġie maħsub, imfassal u mwettaq il-pjan bażiku li wassal għall-assassinju ilu magħruf mill-ġurnalisti.

Dan ifisser ukoll li l-pjan kienu jafu biħ kemm l-investigaturi kif ukoll il-politiċi minn ferm qabel.

Il-politiċi kienu jafu li aħna l-ġurnalisti kellna f'idejna l-informazzjoni.

Kienu jafu li, kemm il-darba l-informazzjoni kienet ser tibqa' mistura minħabba n-nuqqas ta' azzjoni minn naħa tal-gvern, eventwalment kien ser ikun hemm min jikxef dan il-fatt u l-gvern kien jidher bħallikieku qed jiggarantixxi l-impunità għal min allegatament qatel.

Din ukoll hi forma ta' pressjoni li tassigura li xejn ma jdum mistur.

Ħafna drabi l-preżenza tal-ġurnalisti f'pajjiż demokratiku u d-determinazzjoni u l-ħeġġa tagħhom biex isibu t-truf tinħass sewwa minn dawk li jaħsbu li għandhom is-setgħa li jostru dak li jkun jaqblilhom jostru.

Aħna l-ġurnalisti ninsabu mejtin biex nikxfu dak li diġà għandna f'idejna u mejtin ukoll biex insiru nafu aktar.

Iżda għalissa bi ħsiebni nillimita ruħi għal xi osservazzjonijiet.

L-ewwel, ma nistax ma nissuspettax li dan l-arrest kif ukoll l-istqarrija ta' dalgħodu tal-prim ministru dwar il-possibilità li tingħata l-immunità mill-prosekuzzjoni lix-xhud jistgħu iservu biex jaljenawna mill-iskandli politiċi kbar li hemm bħalissa.

Dak li qed jingħad jista' jwassal lil wieħed biex jaħseb li ma teżisti ebda rabta bejn l-assassinju ta' Daphne Caruana Galizia u l-iskandli tal-Kabinett ta' Joseph Muscat.

Dan il-ħsieb għad jirriżulta li m'huwiex preċiż.

It-tieni, il-prim ministru llum "refa' r-responsabbiltà" għal azzjoni politika waħda – jiġifieri dik li jirrakkomanda l-għoti ta' maħfra – liema azzjoni jkun jixtieq jippreżentaha bħala waħda li tkun wasslet biex instab tarf tal-każ.

Frott l-esperjenza, Joseph Muscat għandu l-ħila biex jaħseb sew minn qabel liema għandhom ikunu l-passi li jkun jeħtieġ li jieħu.

Iżda ħażin nagħmlu jekk nassumu li għandu kontroll assolut fuq kollox.

Joseph Muscat ma jistax jaqbad u jdabbar ras dawk fil-Kabinett li huma qrib tiegħu u fl-istess waqt jippretendi li ser ninsew li kien messu dabbrilhom rashom tliet snin ilu.

F'dan l-istadju, jekk għandu jdabbar rasu xi ħadd, dan ix-xi ħadd m'huwa ħadd ħlief hu.

Jista' jkun ukoll li Joseph Muscat ser jilgħab l-aħħar karta li għandu f'idejh.

Jekk jirnexxielu jpinġi lilu nnifsu f'għajnejn in-nies bħala politiku mimli ħeġġa – skont il-ħsieb li jgħaddi minn moħħu – jista' jkun f'pożizzjoni aħjar biex politikament jipprova jgħaddiha lixxa minkejja dak kollu li jista' jirriżulta mill-investigazzjonijiet.

It-tielet, dalgħodu l-prim ministru ġie mistoqsi xi tkun ir-reazzjoni tiegħu kemm il-darba s-"sensar" isemmi wħud minn dawk li jaqgħu taħtu bħala l-imħuħ wara t-twettiq tad-delitt.

Din il-mistoqsija sserraħ fuq l-inġenwinità li fuqha jiddependi l-prim ministru biex politikament jibqa' jimraħ fil-wiċċ.

Għal darb'oħra, anki fl-isfond ta' konfoffa biex tiġi assassinata ġurnalista, nfittxu l-kenn ta' dak li huwa ovvju minflok naħsbu b'moħħna.

Is-"sensar" li nġabar mill-Pulizija llum ser ikun f'pożizzjoni li jsemmi lill-persuna li ħallsitu u li ordnatlu jara li jitwettaq id-delitt.

Bis-saħħa ta' dan, tkun tista' tinstab tarf id-dinamika tal-assassinju: dwar min kellem lil min, dwar min ħallas lil min u dwar min qatilha.

Iżda jeħtieġ li niftakru li meta nkunu fhimna d-dinamika ta' assassinju ma jfissirx ukoll li nkunu sibna tarf tal-forensika.

Jista' jagħti l-każ li, ġaladarba antiċipa dak li huwa mistenni minnu, l-prim ministru issa ma jistax ikompli jaħrab it-tweġiba għall-mistoqsija dwar l-identità tal-persuna li qatlet lil Daphne Caruana Galizia.

Iżda l-prim ministru din l-antiċipazzjoni għamilha bil-għan li ma tinbitx mistoqsija oħra bħalma hi: għaliex inqatlet Daphne Caruana Galizia?

X'aktarx li Melvin Theuma m'għandux l-iċken idea għaliex inqatlet.

U huwa proprju hawn fejn għandhom jidħlu l-ġurnalisti: dawn jeħtieġ li jistaqsu x'kienu x-xtur li kellhom jitgħattew bis-saħħa tal-assassinju.

Aħna l-ġurnalisti ma nistgħux inserrħu fuq il-forensika, fuq l-ilsien persważiv tal-prosekuturi u fuq l-ispettaklu ta' novella dwar delitti kriminali – moħħna inkunu rridu nħaddmuh aħna stess.

Assassinju huwa qtil politiku.

U hekk kif jinstab tarf tal-kwistjonijiet forensiċi, jeħtieġ li jsir ġudizzju politiku.

U ħadd ħlief il-ġurnalisti ma jistgħu jagħmlu dan ix-xogħol.

Se tkun ix-xewqa ta' Joseph Muscat li dan il-ġudizzju jibqa' ma jsirx għaliex fuq dan il-ġudizzju ser jiddependi l-futur politiku tiegħu.

Previous: Maħfra Next: Yorgen Fenech suspettat bil-qtil ta' Daphne window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Għadna lura

Ejjew ma neċċitawx ruħna żżejjed.

Il-ġimgħa li għaddiet fil-qorti Keith Schembri x'aktarx xtaq l-art tibilgħu.

Iżda kien dakinhar li nkixfu l- Panama Papers li kien ħass l-art titriegħed taħt saqajh.

Il-pjan korrott li kellhom biex jistagħnew personalment ma kellu qatt joħroġ fil-beraħ.

Pubblikament ikomplu jilbsu l-maskra tal-indifferenza fuq wiċċhom – iżda din il-maskra m'hix isservi biex tgħatti r-rabja nfiskata li għandhom talli nqabdu b'qalziethom imniżżel sa għarqubhom.

Dan kollu ma jfissirx li t-twettiq tal-ġustizzja ser ikun inevitabbli.

Aħsbu ftit dwar il-mod kif irreżistew bil-qawwa kollha t-tnedija ta' kull forma ta' nkjesta kriminali.

Aħsbu ftit dwar l-appelli kollha li ppreżentaw biex iwaqqfu l-inkjesti għal kollox.

Ippermettuli nfakkarkom ftit.

Frar 2016: Daphne Caruana Galizia tikteb li Keith Schembri u Konrad Mizzi huma s-sidien ta' kumpanniji reġistrati fil-Panama moħbijin ġewwa trusts reġistrati fi New Zealand .

Jiċħdu kollox.

April 2016: Jitfaċċaw il- Panama Papers u tiġi konfermata l-istorja li Keith Schembri u Konrad Mizzi tassew huma sidien ta' kumpanniji reġistrati fil-Panama u li kienu gidbu meta dawn stqarrew li dan ma kienx minnu.

Simon Busuttil jistqarr li minn dak li rriżulta mill- Panama Papers , Keith Schembri huwa bniedem korrott.

Keith Schembri jirreaġixxi billi jagħmel libell fil-qorti kontra Simon Busuttil.

Lulju 2017: Il-Pulizija tibqa' ma tiċċaqlaqx u Simon Busuttil jieħu l-inizjattiva u jitlob it-tnedija ta' inkjesta mill-qorti.

Permezz ta' digriet, il-Maġistrat Ian Farrugia jilqa' t-talba u jordna t-tnedija ta' inkjesta.

Il-Prim Ministru u l-klikka ta' madwaru jappellaw mid-digriet u tibda' battalja legali twila quddiem il-qorti tal-appell.

Ottubru 2017: Keith Schembri jixhed fil-kawża tal-libell li għamel kontra Simon Busuttil u jistqarr li hu m'huwiex bniedem korrott.

Dakinhar stess, Daphne Caruana Galizia, il-ġurnalista li kienet kixfitilhom għawwarhom tiġi assassinata permezz ta' karrozza-bomba.

April 2018: Ta' The Daphne Project jikxfu li l-kumpanniji 17 Black (u MacBridge ) kienu ġew identifikati bħala "klijenti mira" li kellhom jittrasferixxu miljuni kbar ta' flejjes fil-kontijiet tal-kumpanniji tal-Panama ta' Keith Schembri u ta' Konrad Mizzi.

Ottubru 2018: Ir- Reuters jikxfu li sid il-kumpannija 17 Black m'hu ħadd ħlief Yorgen Fenech .

Novembru 2018: Fil-Parlament Owen Bonnici jgħid li nkjesta dwar 17 Blac k kienet inbdiet "numru ta' ġimgħat" qabel ixxandar ir-rapport ta' Reuters f'Ottubru.

Qal ukoll li l-inkjesta kienet intalbet mill-Pulizija u li din qed titmexxa' mill-Maġistrat Charmaine Galea.

Jannar 2019: L-appell ta' Joseph Muscat u tal-klikka tal-Panama fuq l-inkjesta dwar il- Panama Papers jintlaqa' mill-Imħallef Giovanni Grixti.

Id-digriet li kien ordna t-tnedija ta' inkjesta jiġi revokat.

April 2019: Il-Maġistrat Doreen Clarke tilqa' talba ġdida minn Simon Busuttil u minn Repubblika sabiex tiġi mnedija nkjesta dwar il- Panama Papers.

Il-Maġistrat Clarke tordna li l-allegazzjonijiet li saru minn Simon Busuttil u minn Repubblika jiġu mistħarrġa fl-inkjesta presjeduta mill-Maġistrat Charmaine Galea dwar 17 Black .

Din l-inkjesta għadha pendenti.

Novembru 2019: Wara li jiġi ordnat jidher fil-qorti f'kawża ta' libell li għamel huwa stess u sabiex isirlu kontro-eżami, Keith Schembri jċedi l-kawża ta' libell li kien għamel kontra Simon Busuttil.

Issa li ftakarna f'dawn il-fatti kollha, inkomplu.

Meta l-ġimgħa li għaddiet Keith Schembri kien qed jipprova jiżgiċċa mid-dmir tiegħu li jixhed f'kawża ta' libell li kien għamel huwa stess, stqarr li ma jixtieqx jixhed għaliex jibża' li jista' jinkrimina ruħu.

Din kienet ammissjoni ċara minn naħa tiegħu li rrabjat lil bosta nies u li wkoll nisslet xi ftit tat-tama li din id-darba Joseph Muscat kien ser jagħmel dak li kien missu ilu li għamel, għalkemm kien diġà 1,322 jum tard, kif qiegħduha tal-Moviment Graffitti il-ġimgħa li għaddiet.

Iżda kien hemm ukoll skuża oħra li kienet politikament konvenjenti u li Joseph Muscat il-bieraħ għażel li jiddendel magħha hu u jiddefendi lill-hekk imsejjaħ assistent tiegħu.

Din l-iskuża hi li Keith Schembri qed jagħti x-xhieda tiegħu fl-inkjesta tal-Maġistrat Charmaine Galea.

Hi appuntu din l-iskuża li qed jiddendlu magħha biex jiġġustifikaw is-"sagrifiċċju" li għamlu meta ċedew il-kawża ta' libell li kienu għamlu kontra Simon Busuttil.

M'għandniex xi ngħidu, din l-iskuża m'hi xejn ħlief ħmerija mill-aktar banali.

Nibdew biex, skont il-liġi Maltija l-proċessi kriminali u dawk ċivili huma proċessi separati.

Keith Schembri għandu kull dritt bil-liġi li jħares ir-reputazzjoni tiegħu permezz ta' kawża ta' libell fil-qrati ċivili fl-istess waqt li jkun qed jiġi nvestigat f'inkjesta kriminali.

Dakinhar li appellaw minn digriet li ordna t-tnedija ta' inkjesta dwar l-imġieba tagħhom (jiġifieri d-digriet ta' Lulju 2017 li kien ġie revokat wara rebħu appell li kienu għamlu), Keith Schembri u tal-klikka tal-Panama kienu stqarrew b'saħħa li huma għandhom id-dritt li jeżerċitaw id-drittijiet kollha li tagħtihom il-liġi.

Keith Schembri ma kellu għalfejn iċedi xejn minn dak li tagħtih il-liġi.

It-tieni: kien Owen Bonnici li, f'Novembru tas-sena li għaddiet, kixef li kienet qed issir inkjesta kriminali mill-Maġistrat Charmaine Galea.

Anki li kieku Keith Schembri kellu jgħid li, dakinhar li fetaħ il-kawża ta' libell, ma kien jaf b'ebda inkjesta dwar 17 Black , diġà kien hemm inkjesta għaddejja wara l-ewwel talba li kienet saret minn Simon Busuttil f'Lulju 2017.

Dakinhar kien għadu ma xehedx quddiem il-qorti fis-sens li kien bi ħsiebu jagħmel kawża ta' libell.

Li kieku ried, il-kawża seta' faċilment ċediha.

Jew inkella seta' ċediha matul din is-sena, xhur wara li Owen Bonnici kien ħabbar fil-Parlament li tinsab għaddejja nkjesta dwar 17 Black .

Seta' wkoll ċediha hekk kif, f'April li għadda, l-Maġistrat Doreen Clarke żiedet l-ilment il-ġdid dwaru li kien sar minn Simon Busuttil u minn Repubblika mal-inkjesta tal-Maġistrat Charmaine Galea.

Nistaqsi: ġaladarba li, f'kull stadju, dawn għamlu reżistenza qawwija kontra t-tnedija ta' kull investigazzjoni dwar l-imġieba tagħhom, x'kienet ir-raġuni li Keith Schembri baqa' m'appellax biex iwaqqa' d-digriet li kienet ordnat il-qorti sabiex l-allegazzjonijiet dwar il-Panama jiżdiedu ma' dawk li dwarhom qed issir inkjesta mill-Maġistrat Charmaine Galea?

Wara kollox, dan id-digriet kien wieħed li jixbaħ ħafna id-digriet li ngħata f'Lulju 2017, liema digriet kienu appellaw minnu b'saħħa ġmielha.

Il-għala m'għamilx l-istess din id-darba?

Il-għala m'huwiex joġġezzjona li l-Maġistrat Charmaine Galea qed tniedi nkjesta dwar l-imġieba tiegħu?

Hemm ukoll ħaġ'oħra.

Konrad Mizzi – sieħeb fit-taħwid kriminali ta' Keith Schembri – kien ittanta jwaqqaf lill-Maġistrat Doreen Clarke milli tiddeċiedi, kif fil-fatt spiċċat għamlet f'April 2018, dwar jekk għandhiex tordna inkjesta dwar il- Panama Papers .

Dan kien għamel kawża fil-Qorti Kostituzzjonali għax qal li l-liġi li tagħti s-setgħa lil Repubblika u lil Simon Busuttil li jagħmlu lment kontrih tikser id-drittijiet umani tiegħu.

Kien talab lill-qorti biex tordna lill-Maġistrat Doreen Clarke biex tibqa' lura milli tagħti digriet sakemm tinqata' il-kawża kostituzzjonali li kien għamel.

Il-qorti kienet ċaħdet it-talba li kien għamel u ċaħditlu wkoll il-permess li jappella mis-sentenza.

Iżda, b'għaġeb tal-għeġubijiet, Konrad Mizzi spiċċa biex ċeda l-kawża kostituzzjonali.

Il-każ għadda għand il-Maġistrat Charmaine Galea li issa kellha lilu flimkien ma' Keith Schembri bħala persuni suspettati fid-delitti kriminali ta' tixħim, korruzzjoni u ħasil ta' flus maħmuġin.

Wara dik l-għaġeb kollu li kien għamel, Konrad Mizzi issa mmansa u deher li għalih ma ġara' xejn li qed issir inkjesta dwar l-imġieba tiegħu.

Għala?

X'kienet tassew ir-raġuni il-għala Keith Schembri (u, wara sforz qawwi, anki Konrad Mizzi) baqgħu m'għamlux użu mill-mezzi li tagħtihom il-liġi biex iwaqqfu l-inkjesta tal-Maġistrat Charmaine Galea meta kienu huma stess li għamlu minn kollox biex iwaqqfu digriet ieħor simili li kien sar fi stadju aktar kmieni?

Tgħid tal-klikka tal-Panama qed jittamaw li mal-Maġistrat Charmaine Galea għandhom ċans akbar li jġibuha żewġ?

Fl-imgħoddi l-Maġistrat Charmaine Galea kienet ħasset li kellha kunflitt ta' interess fejn għandha x'taqsam Daphne Caruana Galizia.

Meta f'Diċembru 2017, l-aħwa Degiorgio u Ċensu Muscat illellgħu il-qorti u ġew mixlija bil-qtil ta' Daphne Caruana Galizia, Charmaine Galea kienet irrikużat ruħħa għaliex ħasset li ma kellhiex tkun hi li tisma' x-xhieda tal-kumpilazzjoni li saret kontrihom.

Il-Maġistrat kienet qalet li Daphne Caruana Galizia kienet semmietha fil-blog tagħha fil-kuntest tal-ħatriet għall-ġudikatura ta' persuni li l-Partit Laburista għandu fiduċja fihom.

Meta Charmaine Galea kienet inħatret bħala Maġistrat, Daphne kienet semmiet il-fatt li din kienet soċju fl-uffiċju tad-Deputat Kap Laburista Toni Abela.

Il-ħatra ta' Charmaine Galea, Daphne kienet sejħitilha bħala ħatra "Malta Tagħna Lkoll".

Issa jekk stqarrija bħal din kienet biżżejjed biex il-Maġistrat Charmaine Galea ħasset li ma kellhiex imparzjalità biżżejjed biex tisma' x-xhieda (mingħajr ma tiddeċiedi dwar ħtija jew in-nuqqas tagħha) dwar il-qtil ta' Daphne, kemm aktar kellha tħoss li m'għandhiex imparzjalità biżżejjed hi u tinvestiga dak li kitbet dwaru Daphne Caruana Galizia?

Jaqaw Keith Schembri u Konrad Mizzi kienu saru jafu b'kumbinazzjoni, wara li kienu qraw il-blog ta' Daphne, li l-ħatra ta' Charmaine Galea kienet waħda "Tagħna Lkoll" u għalhekk dehrilhom li jkun jaqblilhom jekk l-inkjesta dwar l-imġieba tagħhom titmexxa' minnha?

Din kienet ir-raġuni il-għala baqgħu m'appellawx?

Jaqaw qed ifittxu li jkollhom eżonerazzjoni stil Egrant?

Aħsbu ftit ukoll dwar dak li stqarr il-bieraħ Joseph Muscat hu u jiddefendi lill-hekk imsejjaħ assistent tiegħu.

Minn banda, Joseph Muscat ħareġ bit-teorija li Keith Schembri jippreferi jixhed u jikxef kollox quddiem l-inkjesta milli quddiem il-qorti f'kawża ta' libell li għamel hu stess.

Mill-banda l-oħra, stqarr li Keith Schembri kien inkwetat li kieku kellu jirbaħ il-kawża ta' libell, quddiem il-qorti tal-appell Simon Busuttil kien igħid li l-Maġistrat Victor Axiaq — l-istess Maġistrat li ġiegħel lil Keith Schembri jegħreq l-għaraq tad-demm fil-qorti — kellu kunflitt ta' interess u li, ipotetikament, kien ikun jista' jipperswadi lill-qorti biex tirrevoka sentenza li Keith Schembri kien ikun rebaħ.

Din isbaħ issa!

Fil-qorti, l-Maġistrat Victor Axiaq stqarr li kien hemm persuna li ppruvat tavviċinaħ biex tfakkru li huwa kellu kunflitt ta' interess.

Mid-dehra, omm il-Maġistrat kienet impjegata ma' waħda mill-kumpanniji ta' Keith Schembri.

Kemm jekk kienu jafu b'dan jew skoprewh aktar nhar it-Tnejn stess, l-avukati ta' Simon Busuttil ma talbux lill-Maġistrat jirrikuża ruħu.

Li kieku riedu, dawn setgħu talbu r-rikuża anki minħabba l-fatt li Simon Busuttil, bħala wieħed mill-avukati ta' Repubblika, qed jidher bħala avukat fil-kawża kostituzzjonali li saret minn Repubblika dwar l-indipendenza tal-ġudikatura: jekk il-kawża tintrebaħ minn Repubblika, potenzjalment il-ħatra ta' Victor Axiaq bħala Maġistrat tista' tiġi annullata għaliex dan inħatar fil-kariga f'April 2019, jiġifieri wara li Repubblika bdiet l-azzjoni fil-qorti.

Jibqa' l-fatt li Simon Busuttil baqa' ma talabx ir-rikuża ta' Victor Axiaq għaliex ma kienx fl-interess tiegħu li jagħmel dan.

Jeħtieġ niftakru li kien ilu mat-tliet snin jissielet biex iġiegħel lil Keith Schembri jixhed fil-kawża ta' libell.

Dan ma jistax ħlief ifisser li l-persuna li avviċinat privatament lill-Maġistrat Victor Axiaq – kontra l-ispirtu tal-liġi u tad-diċenza – hi persuna li aġixxiet fl-interess ta' Keith Schembri.

Jekk dan huwa minnu, ma nieħduha xejn bi kbira jekk Keith Schembri jasal ukoll biex jipprova jinfluwenza maġistrati li ma jkunux ta' stoffa kbira.

M'għandna qatt inneħħu minn taħt l-attenzjoni tagħna l-fatt li f'dawn l-aħħar 6 snin, il-gvern tal-Labour ra kif għamel biex jaħtar fil-ġudikatura persuni li huma qrib tiegħu u li xi darba jaf li jista' jiġi bżonnhom biex iħokkulu dahru.

Barra minn dan, jeħtieġ niftakru wkoll li waqt li kawża ta' libell (jew anki proċess kriminali) iseħħ bil-miftuħ u kulħadd ikun jista' jsegwi x-xhieda li tkun qed tinstema' u l-mistoqsijiet li jsiru lix-xhieda, dan m'huwiex il-każ f'inkjesta maġisterjali.

Inkjesta ssir bil-magħluq u lix-xhieda ma ssirilhomx kontro-eżami.

M'hemmx mod kif wieħed jista' jikkontrolla biex jiżgura li kollox ikun qed isir kif suppost.

U, kif turina l-esperjenza tal-inkjesta Egrant, ir-rapport finali ma jixxandarx.

Il-ġimgħa li għaddiet Keith Schembri ntebaħ li m'għandux is-setgħa li jikkontrolla l-eżitu ta' kawża ta' libell li kien għamel huwa stess.

Iżda nistgħu ngħidu l-istess ħaġa għall-eżitu ta' inkjesta kriminali li l-Pulizija – l-istess Pulizija li baqgħu ċassi fit-tliet snin li ilna li sirna nafu bil-kumpanniji sigrieti tal-Panama – kienu talbu li ssir?

Tgħid xi ħadd mar isefsef f'widnejn il-Maġistrat Charmaine Galea bl-istess mod li xi ħadd mar isefsef f'widnejn il-Maġistrat Victor Axiaq?

Tgħid Keith Schembri qed jittama li manuvra bħal din tista' teħilsu mill-inkwiet?

Nhar it-Tnejn li għadda, xammejna r-rebħa.

Iżda nkunu aktar bil-għaqal jekk noqgħodu lura milli ngħoddu l-flieles qabel ma dawn jibdew ifaqqsu.

Previous: Għajnejna msammrin fuq il-mira Next: Feġġet biċċa mill-verità window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Lill-poplu smajtuħ ikanta?

Illejla nġbarna quddiem l-uffiċċju tal-prim ministru u għamilnilu talba sempliċi ħafna.

Tlabna li ma nkunux iggvernati minn min huwa korrott.

Aktar tard imxejna lejn il-bini tal-Qorti quddiem il-mafkar tal-Assedju li qed iservi ta' mafkar għal Daphne u sellimna lill-memorja ta' din il-ġurnalista li sofriet l-akbar inġustizzja li setgħet issofri.

Kien hemm uħud li riedu juru l-għadab tagħhom li mxew sal-bini tal-Parlament.

Dawn bdew igħajjtu u jipprotestaw b'rabja u b'saħħa.

F'att ta' provokazzjoni infantili, Owen Bonnici insista li joħroġ barra l-bini tal-Parlament mill-bieb prinċipali, li jidħol fil-karrozza ministerjali tiegħu qisu mhux hu u jsuq minn qalb il-folla.

Kien mument mill-isbaħ.

X'ippretenda Owen Bonnici li kien ser ikun hemm?

Iċ-ċapċip?

Skiet ħiemed?

Owen Bonnici għażel li jinsulenta lil dawk li – b'kuntrast miegħu – huma rrabjati li Daphne baqgħet tinqatel kull jum tul dawn l-aħħar sentejn.

Kull jum li għadda huwa neħħa u warrab is-simboli tal-protesti tal-poplu u b'wiċċu minn quddiem ried bħal speċi jurihom li huwa stess qed ixejjen il-protesti tagħhom.

Tpaxxejna naraw lill-ministru tal-ġustizzja maqful ġewwa l-karrozza tiegħu stess u lill-uffiċjali tal-pulizija jġibu ruħħom b'mod professjonali.

Ma mbuttaw lil ħadd u ma ndaħlux biex iwaqqfu l-protesta.

Kienu hemm biss biex jiżguraw li ma jweġġa' ħadd.

B'xorti ħażina, iżda, uffiċjal tal-pulizija weġġgħet meta ntrifset aċċidentalment mir-rota tal-karrozza ministerjali ta' Owen Bonnici.

Nawgurawlha fejqan ta' malajr.

Illum rajna xena ta' Malta ċivilizzata mingħajr il-qerq tal-istazzjonijiet tat-televiżjoni politiċi.

Dak li assistejna għalih kienet ir-rabja ġenwina minn naħa tal-poplu li sab ruħu mingħajr mexxejja u mingħajr skop.

Poplu li espriema r-rabja tiegħu għax għandu l-fatti f'idejh.

F'din Malta ċivilizzata, l-uffiċjali tal-pulizija xogħolhom jagħrfuh: dak li jħarsu lin-nies, li jħarsu d-drittijiet min jagħżel li jipprotesta u li jħarsu d-demokrazija.

F'din Malta ċivilizzata, ministru arroganti, nkompetenti u medjokri li għamilha drawwa li jneħħi l-fjuri u li jippromwovi l-kapitali tal-kultura magħmula mill-flus, mill-kompromessi, mill-medjokrità, mir-regħba u mill-korruzzjoni, kellu jinqafel fil-karrozza tiegħu għal madwar 20 minuta – 20 minuta li għalih kienu aktar qishom 20 sena.

Il-poplu tkellem.

Joseph Muscat ma jistax jisma'.

Għalih issa tard wisq. iżda l-Parlament u l-Partit Laburista għandhom is-saħħa li jġiegħluh jisma'.

Wasal iż-żmien li sseħħ bidla.

Previous: Tat-Tumas Group keċċew lil Yorgen Fenech mill-bord tad-diretturi ġimgħa ilu Next: Il-Pilatus.

Is-Sata.

U issa l-BoV. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


PROTESTA: Il-Ġimgħa, 22 ta' Novembru fis-6.30PM

Repubblika, # occupyjustice u manueldelia.com qed itennu l-protesta tagħhom u se jiltaqgħu quddiem il-Berġa ta' Kastilja nhar il-Ġimgħa 22 ta' Novembru fis-18:30 biex jitolbu r-riżenja tal-prim ministru Joseph Muscat.

Joseph Muscat għandu responsabbiltà politika ċara.

Kieku keċċa lil Keith Schembri u lil Konrad Mizzi meta l-Panama Papers ikkonfermaw ir-rappurtaġġ ta' Daphne Caruana Galizia li dawn it-tnejn kienu fetħu kumpaniji sigrieti fil-Panama, Daphne Caruana Galizia kienet tkun ħajja llum.

Biex jipproteġi 'l sħabu Joseph Muscat ħonoq is-saltna tad-dritt, ħawwel l-impunità u grazzi għalih Malta ħasdet il-vjolenza.

Qatlu ġurnalista biex jevitaw il-ħabs.

Issa jrid ikun il-Parlament li jagħti tmexxijja lill-Malta.

Il-maġġoranza ta' Deputati onesti fil-Parlament, min-naħat kollha tiegħu, għandhom ineħħu lill-korrotti u lill-kompliċi tal-qattilin u jibdew it-tindif tal-ħajja pubblika f'Malta.

Insejjħu lis-soċjetà ċivili u lill-persuni kollha ta' rieda tajba biex iseħbuna f'din il-protesta.

Previous: Il-borma fuq tlieta toqgħod Next: Il-postijiet battala mtlew mill-prim ministru nnifsu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ir-rapporteur tal-Kunsill tal-Ewropa "mħasseb": ma messux il-PM żamm pass lura?

Pieter Omtzigt, ir- rapporteur tal-Assemblea Parlamentari tal-Kunsill tal-Ewropa dwar is-saltna tad-dritt f'Malta, illum għamel tweet dwar il-kunflitt ta' interess sfaċċat ta' Joseph Muscat li qed jippreżenta ruħu bħala l-kap investigatur tal-assassinju ta' Daphne Caruana Galizia u bħala l-persuna li waħdu għandu l-jedd li jiddeċiedi dwar l-għoti ta' maħfriet presidenzjali li jistgħu ikollhom effett ħażin fuq il-kabinett tiegħu stess.

Imħasseb dwar dak li qed iseħħ f'Malta.

Min qed imexxi l-investigazzjoni: il-PM Muscat?

Min jiddeċiedi jekk dak li kixef Theuma ħaqqhux maħfra: il-PM?

X'inhi r-raġuni li jum minnhom dak li kixef Theuma kien ħaqqu l-maħfra,u l-għada l-PM stqarr li l-maħfra ma kienx hemm il-ħtieġa tagħha biex ġie arrestat Fenech? (1) — Pieter Omtzigt (@PieterOmtzigt) November 22, 2019 Omtzigt kompla jgħid "Is-suspetti ta' interessi personal u politiċi huma qawwijin ħafna, u l-influwenza potenzjali tal-Prim Ministru ta' Malta fuq is-sistema ta' ġustizzja kriminali hi kbira wisq."

Previous: Tridu taraw kif tkun karrozza li ssir ragħad?

Next: Yorgen Fenech talab li tinħariġlu proklama ta' immunità biex ikun jista' jixhed dwar dak li jaf? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Yorgen Fenech talab li tinħariġlu proklama ta' immunità biex ikun jista' jixhed dwar dak li jaf?

F'kumment li għamel lill-istampa dalgħodu, lill-prim ministru żelqitlu li t-talba ta' Melvin Theuma biex tinħareġ proklama ta' immunità kienet "l-ewwel proklama".

Dlonk ikkoreġa ruħu u qal li ried ifisser "l-unika proklama" li qed jintalab li jirrakkomanda.

Huwa ċar li Joseph Muscat qed jitlef ħafna rqad u seta' għamel żball ġenwin.

Iżda ġaladarba qed joħroġ l-informazzjoni hu stess, jeħtieġ li nistaqsuh il-mistoqsija li ġejja: Yorgen Fenech talab li tinħariġlu proklama ta' immunità biex jixhed dwar dak kollu li jaf?

Previous: Ir-rapporteur tal-Kunsill tal-Ewropa "mħasseb": ma messux il-PM żamm pass lura?

Next: M'hemmx kelma oħra aktar xierqa window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-postijiet battala mtlew mill-prim ministru nnifsu

Konna ilna nissuspettaw li hemm postijiet battala fl-uffiċċju tal-kummissarju tal-pulizija u dak tal-avukat ġenerali.

U issa l-prim ministru dawn il-postijiet imliehom.

Bih innifsu.

Huma ta' tħassib serju l-istqarrijiet li għamel kuljum il-prim ministru f'dawn l-aħħar tlitt ijiem.

Il-prim ministru qed iforni dettalji dwar dak li qiegħdin igħidu jew dwar dak li mhux qiegħdin igħidu persuni li qed jiġu interrogati.

X'inhu dan l-interess kollu tal-prim ministru li jkun jaf?

Għaliex għandu jkun jaf bid-dettalji ta' kwalsiasi każ kriminali?

B'mod partikolari, għaliex għandu jkun jaf b'din l-informazzjoni f'każ ta' qtil li fih il-motiv x'aktarx kien li jgħatti l-korruzzjoni ta' ċerti nies qrib tiegħu li jaqgħu taħtu u li hu baqa' jirrifjuta li jkeċċi għal tliet snin sħaħ?

Imissu jkun l-aħħar persuna li jkollu aċċess għal din l-informazzjoni.

Fil-każ tal-allegat "sensar" Melvyn Theuma, llum il-prim ministru stqarr li dan kien forna lill-pulizija b'"xi informazzjoni" iżda mhux "bl-informazzjoni kollha".

Din l-istqarrija tal-prim ministru kienet kemmxejn stramba.

X'informazzjoni kollha hi?

Tgħid il-prim ministru għandu xi lista f'idejh ta' affarijiet li dwarhom qed jistenna t-tweġibiet mingħand xhud dwar qtil?

Hawn Joseph Muscat qed jipprova jgħaddi ż-żmien bin-nies.

Qed jagħmel stqarrijiet kuljum dwar il-possibilità li tingħata jew anki li ma tingħatax proklama ta' immunità lil dan ix-xhud prinċipali.

Li kieku l-istqarrijiet tal-prim ministru qed isiru mill-prosekutur, kont nasal biex nifhem li diskors bħal dan jifforma parti minn manuvra biex ix-xhud jiġi mġiegħel igħaddi kemm jista' jkun informazzjoni.

Iżda Joseph Muscat la hu l-kummissarju u lanqas m'hu l-prosekutur.

Bħal donnu nesa' li huwa l-prim ministru.

Illum ġie mistoqsi jekk kienx lest idabbar l-irjus ta' Keith Schembri u ta' Konrad Mizzi u wieġeb li bi ħsiebu jħalli l-ġustizzja tieħu l-kors tagħha.

Il-prim ministru hawn uriena kemm jinqala' biex jitħaddet mill-warrani tiegħu.

L-ewwelnett, tieħux il-kors tagħha jew le l-ġustizzja, ma jiddependix minnu.

Jekk huwa minnu li f'dan il-pajjiż l-istituzzjonjiiet huma tassew indipendenti – m'humiex, iżda hu jinsisti li huma – il-ġustizzja tieħu l-kors tagħha, jgħid x'jgħid.

Iżda l-importanti huwa li hu bħala prim ministru huwa l-kap tal-eżekuttiv.

Keith Schembri u Konrad Mizzi jaqgħu taħtu.

Jekk int sid ta' ristorant u jkollok żewġ impjegati fil-kċina li jpixxulek mal-art, qabel tkeċċihom int ser toqgħod tistenna biex tara l-pulizija humiex ser jiċċaqilqu jew tistenna sakemm il-maġistrat jiddeċiedi dawn x'ikun ħaqqhom jeħlu?

Meta l-Pulizija ġabru lil Melvin Theuma u aktar tard lil Yorgen Fenech, niddubita ferm dwar kemm Joseph Muscat kellu l-kontroll tas-sitwazzjoni f'idejh.

Iżda fl-istadju li ninsabu fih mhux diffiċli tintebaħ Joseph Muscat x'qed jipprova jagħmel.

Il-fatt li għandu s-setgħa legali li jiddeċiedi hu għandhiex tingħata l-immunità jew le hi problema legali.

Tixbaħ xi ftit is-setgħa li għandu li jaħtar l-imħallfin u l-maġistrati.

Din is-setgħa m'għandhiex tkun f'idejh iżda huwa wiret sistema li kienet tfasslet fuq assunzjoni li min jokkupa l-kariga ta' prim ministru ma jippruvax jimmina s-sistema tal-ġustizzja kriminali.

Iżda eżatt bħas-setgħa li għandu li jaħtar il-membri tal-ġudikatura, is-setgħa li jiddeċiedi għandhiex tingħata l-immunità jew le issa qed jużaha biex jieħu vantaġġ politiku.

U issa għadda ż-żmien ta' Ġunju 2017 li fih Franco Fenech kien qed jiċċelebra r-rebħa knira ta' Keith Schembri fl-elezzjoni.

"Vantaġġ politiku" llum ifisser manipulazzjoni tal-kors tal-ġustizzja minn naħa ta' Joseph Muscat bil-għan li politikament jipprova jiżgura li ma jegħriqx u li jibqa' fil-wiċċ.

Tiftakru kemm kien wera' ħerqa li jdabbar rasu mill-politika sa ftit xhur ilu?

Araw issa x'ħerqa għandu biex jibqa' f'postu.

Bi ħsiebu jagħmel minn kollox biex ma jegħriqx u biex jibqa' mkaħħal mas-siġġu tas-setgħa.

Previous: PROTESTA: Il-Ġimgħa, 22 ta' Novembru fis-6.30PM Next: Tridu taraw kif tkun karrozza li ssir ragħad? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


M'hemmx kelma oħra aktar xierqa

Dan huwa l-palk li ntrama' faċċata tal-Berġa ta' Kastilja.

Ingħaqdu magħna llejla.

Previous: Yorgen Fenech talab li tinħariġlu proklama ta' immunità biex ikun jista' jixhed dwar dak li jaf?

Next: Jekk jogħġobkom agħtuhom ritratt tiegħi li nġibed m'ilux. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ma jagħti kenn lil ħadd, qalilna

Il-prim ministru ried jinstema' kategoriku f'leħnu meta stqarr li mhux bi ħsiebu jagħti l-kenn lill-kriminali dan kollu għaliex l-arrest tagħhom għad jista' jimbarazzah.

Huwa ġie mistoqsi dwar jekk kienx ser ikun hu li jiddeċiedi dwar l-għoti tal-proklama tal-immunità lil dak li jkun lest li jixhed dwar kemm mill-bidu nett kien żbalja dwar Keith Schembri u Konrad Mizzi, u dwar kemm Daphne kellha raġun.

Għal din il-mistoqsija, huwa wieġeb li għadu kmieni wisq biex wieħed jasal għal konklużjoni għaliex quddiemu għad ma kellu ebda talba bħal din.

Seta' kien qed jigdeb, iżda ħaġa bħal din tkun trid taqtagħha l-inkjesta.

Hu x'inhu, fiċ-ċirkostanzi preżenti ma tkunx xi ħaġa ta' barra minn hawn jekk eventwalment issir talba għal ħruġ ta' proklama għall-immunità mingħand xhud li jaf il-verità kollha dwar il-kuntratt korrott tal- Electrogas .

Muscat intebaħ li t-tweġiba tiegħu ma kienet kredibbli xejn u lill-ġurnalist immedjatament qallu li hu "ma jagħti kenn jew protezzjoni lil ħadd".

Iżda l-fatti m'humiex dawk, sur prim ministru.

Lil Keith Schembri u lil Konrad Mizzi tajthom il-kenn kollu tiegħek għal tliet snin sħaħ.

U għal żmien kemxejn inqas, dan il-kenn tajtu wkoll lil Chris Cardona u lil Edward Scicluna.

Kont qisek qroqqa tagħti l-kenn lill-flieles tagħha bi ġwinħajha.

Lil dawn il-flieles int tajthom il-kenn b'saħħa għaliex kont taf li jekk ma jżommux fil-wiċċ u jegħrqu, tispiċċa biex tegħreq int ukoll magħhom.

Infakkruk kemm int kont fgat f'demmek dakinhar li konna segwejna l-movimenti tiegħek bla ma int kont intbaħt b'dan, hekk kif inkixef il-warrani ta' ieħor mill-bażużli tiegħek.

Int ma kontx infiskajt għax bażużlu ieħor minn tiegħek kien imbarazzak – kont irvellajt kontrina għax konna rnexxielna nikxfuh.

Agħtu daqqa t'għajn lejn dan il-filmat iżda fl-istess waqt segwu dak li kitbet Daphne meta kienet tellgħet dan il-filmat fil-blog tagħha.

Ir-reazzjoni ta' Muscat ftit wara li sar jaf bl-iskandlu li fa...

SKANDLU TIXĦIM MIT-TANKER TAL-GASS: Ara r-reazzjoni ta' Joseph Muscat fl-ewwel break ta' Xarabank, ftit ħin wara li sar jaf bl-iskandlu li faqqa' ftit tal-ħin ilu: tixħim mit-tanker tal-gass.

Geplaatst door NET News op Vrijdag 26 mei 2017

Previous: Prosekuturi Sqallin jridu jsiru jafu fejn jinsab Yorgen Fenech sabiex ikunu jistgħu jixluħ b'korruzzjoni fil-logħob tal-futbol u b'imħatri llegali.

Next: X'qed jistennew biex jibgħatu għal Karl Cini? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Prosekuturi Sqallin jridu jsiru jafu fejn jinsab Yorgen Fenech sabiex ikunu jistgħu jixluħ b'korruzzjoni fil-logħob tal-futbol u b'imħatri llegali.

Il-ġurnal La Sicilia rrapporta li Yorgen Fenech "m'huwiex persuna li m'hix magħrufa" mal-awtoritajiet Taljani.

"Għall-kuntrarju" kien qed jiġi mfittex mill-iskwadra mobbli tas-sezzjoni ta' kontera l-kriminalità ta' Katanja li għal xi żmien kienet nvestigatu dwar imħatri llegali u xiri ta' players fil-logħob tal-futbol.

L-investigazzjoni li ssejħet " treni del gol " wasslet għall-bidu ta' proċeduri kriminali inizjali kontra dak li kien il-president tal-klabb tal-futbol ta' Katanja Nino Pulvirenti u kontra uffiċjali oħra tal-klabb.

Wara li ngħalqet il-fażi preliminari, il-pulizija Taljana infurmat lil bosta persuni li kienu ser jittieħdu passi kontrihom iżda Yorgen Fenech ma kienx ġie notifikat għax ma setax jinstab.

Issa huwa mistenni li jiġi notifikat mill-awtoritajiet Taljani fil-ħabs.

La Sicilia kitbet li, issa li Yorgen Fenech jinsab taħt arrest, l-awtoritajiet Taljani jridu jinterrogawħ.

Il-prosekuturi Kataniżi huma tal-fehma li Yorgen Fenech xaħħam u wara għamel imħatri fuq ir-riżultat ta' nuru ta' partiti tal-futbol fl-Italja (Catania v Atalanta, Parma v Livorno, Napoli v Verona u Udinese v Sampdoria).

Il-partiti kienu ntlagħbu fi tmiem il-ġimgħa tat-18 ta' Mejju 2014.

Wara li għaddiet ġimgħa, huwa mifhum li Yorgen Fenech xaħħam u reġa' lagħab imħatri illegali f'tliet partiti tat-tieni diviżjoni.

La Sicilia kitbet ukoll li l-arrest ta' Yorgen Fenech se tkun ta' opportunità għall-prosekuturi Sqallin li jerġgħu jiftħu l-każ tal-korruzzjoni fil-logħob tal-futbol kontra Giuseppe Enzo Mangion li kien ġie misjub ħati f'każ ieħor.

Enzo Mangion huwa iben Francesco, kunsillier ta' Nitto Santa Paola, kap notorju tal-mafja ta' Katanja.

Din ma kienitx l-ewwel darba li nkixfet rabta bejn l-imħatri llegali ta' Yorgen Fenech u l-mafja Kataniża.

Il- Portomaso Casino kien intuża minn Nunzio Laganà għal attivitajiet tal-logħob tal-poker, liema attivitajiet huma suspettati li servew biex jinħaslu flejjes maħmuġin tal- Cosa Nostra.

Nunzio Laganà huwa sieħeb fin-negozju ta' Vincenzo Romeo, negozjant Taljan li ssemma' b'rabta mal- gaming ta' natura dubjuża f'Malta u, inċidentalment, jiġi wkoll in-neputi ta' Nitto Santapaola, li jingħad li kien il-viċi mexxej tal-mafja ta' Sqallija.

Yorgen Fenech kien jopera lill- Portomaso Casino taħt liċenzja maħruġa mill- Malta Gaming Authority.

Previous: Jekk jogħġobkom agħtuhom ritratt tiegħi li nġibed m'ilux.

Next: Ma jagħti kenn lil ħadd, qalilna window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


X'qed jistennew biex jibgħatu għal Karl Cini?

Jekk hemm xi ħadd li jaf sew l-intriċċi kollha li seħħew u dwar min xaħħam lil min, dan hu Karl Cini.

Ftit qabel Marzu 2013 kien siefer lejn il-Panama u fl-uffiċċju ta' Mossack Fonseca beda' jwitti t-triq li kellhom igħaddu minnha l-imgħallmin korrotti tiegħu.

Permezz tat-telefon, lil sħabu tal-Panama tahom struzzjonijiet dwar taħt isem min kellha tkun il-kumpannija sigrieta Egrant .

Dwar il-kumpanniji sigrieti ta' Keith Schembri u ta' Konrad Mizzi, kien diġà kellimhom u kien ħoloq it- trusts ta' New Zealand li kellhom jostru l-eżistenza ta' dawn il-kumpanniji tal-Panama.

Fl-2013 in- Nexia BT ta' Karl Cini fasslet ir-rapport li permezz tiegħu l-gvern kien ingħata parir dwar x'kwalità ta' power station kellu jinxtara'.

Sieħbu fin-negozju Brian Tonna (il-moħħ wara dan l-arranġament jinten bil-korruzzjoni) kien issorvelja il-ħruġ tal-offerti dwar il- power station il-ġdida u l-offerti li daħlu kien għarbilhom hu.

Fil-frattemp, ra kif għamel biex jiżgura li tan- Nexia BT jinħatru bħala l-awdituri ta' GEM Holdings , il-konsorzju li nħoloq bejn il-familji Fenech, Gasan u Apap Bologna.

Kien ukoll Karl Cini li, flimkien mal-klikka tal-Panama, għamel stħarriġ ma' banek madwar id-dinja biex jidentifika bank li kien ikun lest jiftaħ kontijiet għall-kumpanniji ta' Keith Schembri u Konrad Mizzi.

Kien kiteb li dawn il-kontijiet kienu ser jirċievu $5,000 kuljum mill-kumpanniji 17 Black u MacBridge.

Dan ifisser li għandu jkun jaf sid il- MacBridge min hu.

L-imġieba tiegħu f'din l-istorja ta' ħasil ta' flus maħmuġin għandha tkun biżżejjed biex tqallgħu ikla ħabs għal żmien twil.

Iżda dan jaf ukoll bid-dettalji tal-konfoffa kriminali li fih jinsabu mdaħħlin persuni li għandhom setgħa ħafna akbar milli għandu hu.

Din hi l-istess konfoffa kriminali li għal ftit ma nkixfitx totalment minn ġurnalista li ġiet assassinata.

Karl Cini jaf bid-dettalji kollha.

Hi ħaġa ta' għajb tassew kbir li jista' jkun hemm xi ħadd li dawn id-dettalji kollha jibqa' jżommhom mistura hu u jara lil pajjiżu jitfarrak.

Imġieba bħal din ma tkun xejn ħlief regħba mingħajr farka ndiema.

Jekk hemm xi ħadd li jista' jkun wieħed mix-xhud prinċipali li jgawdi minn proklama tal-immunità biex ikun jista' jinkixfu l-imħuħ wara dan id-delitt, dan ix-xi ħadd huwa Karl Cini.

Previous: Ma jagħti kenn lil ħadd, qalilna Next: Tassew li l-prim ministru m'hu jgħatti xtur ħadd? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kif il-korruzzjoni ta' min imexxi timmina saħħet il-familja tiegħek għal 99 sena

Hija ħaġa mill-iktar frustranti meta tisma' ċerti nies jammettu li għadhom ma jistgħux iħossuhom irrabjati għal kollox dwar il-korruzzjoni tal-gvern għax tant hemm kumplikazzjonijiet u tant xebgħu jisimgħu li diffiċli għalihom li jifhmu eżatt x'inhu jiġri.

Li Joseph Muscat jinsab fil-quċċata ta' muntanja ta' korruzzjoni hija ħaġa li hi ammessa minn numru dejjem joktor ta' persuni.

Daqs kemm huwa wkoll rikonoxxut minn dawn in-nies il-fatt li Keith Schembri u Konrad Mizzi m'humiex amministraturi pubbliċi iżda furbani.

Imma l-korruzzjoni li nkixfet s'issa ċertament ma tipparagunax fil-gravità tagħha ma' dak li ħafna qed jirrealizzaw li ġara fil-każ tal-Vitals.

Bosta huma dawk li fl-aħħar qed jintebħu b'realtà kerha.

Bosta huma dawk li qed jifhmu l-iskop wara l-ftuħ ta' kumpanniji sigrieti fil-Panama.

Qegħdin jifhmu wkoll minn fejn kienu ġejjin dawk il-miljuni kollha f'depożiti li Schembri, Mizzi u s-sid tal-Egrant kienu wiegħdu lill-bankiera, kif jirriżulta iswed fl-abjad fil-Panama Papers.

U bosta huma dawk li qegħdin jifhmu li qegħdin iħallsu minn buthom għal dan it-taħwid kollu.

Aqraw x'kitbet b'mod ċar u elokwenti Kristina Chetcuti biex tifhmu aħjar l-iskandlu tal-isptarijiet.

Minn hawn 'il quddiem tibda' tifhem li l-Vitals diġa' tħallset 70 miljun ewro ta' xejn.

Nirrepeti: ta' xejn.

Biex inkomplu ngħaxxquha, issa l-Vitals ser ibiegħu it-tagħmir tal-isptarijiet li jiswa' l-miljuni – tagħmir li kien inxtara' bil-flus mit-taxxi tiegħek – wara li dan kien ingħatalhom b'xejn mill-gvern.

Nirrepeti: b'xejn.

Mhux talli mhux ser inkunu nafu dan it-tagħmir kemm ser ibiegħuh iżda lanqas m'aħna ser nirċievu ċenteżmu wieħed minn dak li nfaqna biex għaddejnih lil tal-Vitals biex huma jkunu f'pożizzjoni li jbiegħuh lil ħaddieħor.

Għat-30 sena li ġejjin, se nħallsuhom flus mit-taxxi tagħna biex ikunu jistgħu imexxu l-isptar ta' Għawdex u l-Isptar Karin Grech.

U għall-100 sena li ġejjin għat-tmexxija tal-Isptar San Luqa.

Iżda meta jiskadu l-kuntratti tal-Isptar ta' Għawdex u dak tal-Isptar Karin Grech, se nħallsuhom lura mit-taxxi tagħna l-kera kollha li jkunu ħallsu sa dak iż-żmien bl-imgħax.

Dan ifisser li se nagħtuhom l-isptarijiet b'xejn.

Nirrepeti: b'xejn.

Dawn il-ħlasijiet lil min ser isiru?

Nafu min huma s-sidien ta' 70% tal-Vitals.

Iżda s-sidien tat-30% l-oħra ma nafux min huma għax isimhom inħeba.

Jiġifieri ma nafux flusna għand min qed imorru.

Iżda bil-mod il-mod qed nintebħu.

Esperti li kellmu lis-Sunday Times of Malta stqarrew li kemm ilhom fil-karrieri tagħhom għadhom qatt ma raw kuntratt imxaqleb lejn naħa waħda bħal dan.

B'dan riedu jfissru li min innegozja għan-nom tal-gvern kien iktar moħħu li jħares l-interessi tal-parti opposta milli l-interessi tal-poplu Malti.

L-editorjal tas-Sunday Times of Malta iddeskriva dak li għamel il-gvern bl-isptarijiet "ġenn".

Il-gvern ma jista qatt ibellagħha li l-kuntratt li ffirma mal-Vitals kien fl-interess pubbliku.

Dan kien kuntratt li sar apposta biex iħaxxen il-bwiet ta' ftit nies – nies li wħud minnhom diġà smajna bihom u oħrajn li issa qed nissoponu min huma.

U int qed tħallas għal dan kollu.

Kollu.

Huma jistagħnew.

U int tħallas.

Mhux hekk biss: int tista' timrad u ħadd m'hu se jdaħħal idu fil-but biex jipprovdi kura medika adegwata għalik, għal uliedek u għal ulied uliedek.

Dan m'hu xejn ħlief att kriminali kontra uliedek.

Int kapaċi tħalliha għaddejja?

Previous: The Sunday Times: No stone unturned Next: Appoġġa lit-tabib tiegħek window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tassew li l-prim ministru m'hu jgħatti xtur ħadd?

Dalwaqt jasal żmien li fih ikollna naraw x'informazzjoni kellu Joseph Muscat u dwar iż-żmien meta sar jaf biha.

Ikollna wkoll ngħarblu l-istqarrijiet kollha li huwa għamel tul l-aħħar tliet snin sabiex tiġi determinata l-kompliċità tiegħu f'delitti kriminali gravi ħafna.

Ftakru ftit fiż-żmien li fih Konrad Mizzi kien kostrett jammetti li huwa sid ta' trust f'New Zealand.

Din it- trust għaddiet għal fuq ismu fl-2013 iżda kienet inkixfet Daphne Caruana Galizia fl-2016.

Meta kienet ixxandret l-aħbar, Joseph Muscat kien iddefenda lil Konrad Mizzi u pprovdieh b'alibi.

Kien stqarr li Konrad Mizzi kien qallu bl-eżistenza tat- trust fi New Zealand permezz ta' "abbozz tad-dikjarazzjoni tal-ġid" li qal li kien tfassal qabel ġiet imxandra l-lista tal-ġid tal-Ministri.

Joseph Muscat kien stqarr li ġaladarba Konrad Mizzi ma kienx fittex li jaħbilu l-eżistenza ta' din il-kumpannija u li kien bi ħsiebu jinforma lill-pubbliku dwarha li kieku l-aħbar ma kienitx feġġet minn qabel, allura Konrad Mizzi ma kellux għalxiex jiskuża ruħu.

Joseph Muscat kien ħalef għal Konrad Mizzi.

Iżda din l-istorja qatt ma kienet minn ewl id-dinja.

Qatt ma kien tfassal "abbozz tad-dikjarazzjoni tal-ġid", sakemm ma jkunx hemm xi accountant li jħejjiha biex tiġi mgħarbla qabel tkun ffirmata.

Lill-prim ministru ma jintbagħtlux abbozz bil-lista tal-ġid tiegħek biex dan jgħarblu qabel tiġi ffirmata!

Il-prim ministru huwa l-imgħallem u mhux qiegeħd hemm biex joqgħod jgħarbel jekk il-ġid kollu ġiex dikjarat jew le.

Hemm ukoll ħaġ'oħra.

It- trust ta' New Zealand kienet għaddiet f'isem Konrad Mizzi fl-2013.

Iżda kien fl-2016 li Joseph Muscat suppost kien sar jaf biha u dan mil-lista tal-ġid ta' dik is-sena stess.

Ma jidhirx li din it- trust kienet issemmiet minn Konrad Mizzi fl-2014 jew fl-2015.

F'dan l-istadju m'għandniex għalfejn noqgħodu nintilfu f'argumenti biex naraw Konrad Mizzi huwiex korrott jew inkella baħnan prim.

X'aktarx huwa korrott kif ukoll baħnan prim.

Il-mistoqsija li jeħtieġ li ssir hi din: meta kien li Joseph Muscat sar jaf li Konrad Mizzi kien qed jigdeb u, jekk ittanta li jgħattilu, jfisser li pprovdieh b'alibi falz.

Ħaġa bħal din lil Joseph Muscat tagħmlu kompliċi.

Dan ikun ifisser ukoll li fixkel il-kors tal-ġustizzja meta għatta l-ixtur ta' kriminal.

U dan kien tliet snin ilu meta l-istorja kienet għadha biss fil-bidu tagħha.

Għadu sal-lum jilgħab man-nar.

Previous: X'qed jistennew biex jibgħatu għal Karl Cini?

Next: Nhar it-Tnejn nerġgħu nipprotestaw.

Jeħtieġ li tattendi.

Jeħtieġ li jkunu jafu.

Jeħtieġ li jdabbru rashom. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Araw ukoll x'qal dan

Hawn fuq jidher Chris Cardona wara li wasal lura miż-żjara tiegħu f'Velbert – arawħ mhux biss jaħlef li ma kienx minnu li kien mar ma' prostituta f'burdell waqt il-ħin tax-xogħol, iżda li l-prim ministru jemmen dak kollu li qallu.

Hawn kien qed iwieġeb il-mistoqsijiet ta' ġurnalista tat- Times of Malta.

"Il-Prim Ministru lili jemminni mill-A saż-Ż," qalilna.

Lil Chris Cardona, l-prim ministru għadu qed jemmnu?

Għadu jemmen il-verżjoni li kien tah dwar dak li kien seħħ f'dak il-lejl?

Lil Chris Cardona l-prim ministru staqsih dwar il-familjarità li għandu mal-assassini li jinsabu mixlija li qatlu lil Daphne Caruana Galizia?

Minn dakinhar 'l hawn reġa' staqsieh?

Kien għarbilhom il-kontradizzjonijiet li kellu fil-verżjoni li taħ?

Din tifforma parti wkoll mill-investigazzjoni dwar il-qtil li qed tiġi sorveljata mill-prim ministru?

Il-mistoqsijiet li għamlulu l-bieraħ il-pulizija fassalhom hu?

Għarbilhom it-tweġibiet li ta?

Previous: Araw ftit x'kienu qalu Next: Araw ukoll x'kienet qalet martu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Araw ukoll x'kienet qalet martu

Segwu dan il-filmat ta' propaganda tal-2o13 Joseph Muscat kien wiegħed li kien ser jeħles lill-pajjiż mill-politika tribali tal-imgħoddi u li issa kienet ser tidħol il-meritokrazija u Malta ssir "Tagħna Lkoll".

Araw lil mart Joseph Muscat hi u tgħid li għandha seba' mitt sena biex tgħix iż-żmien li fih uliedha jkunu jistgħu iħarsu lura lejn iż-żmien li fih missierhom kien fit-tmun tal-pajjiż.

U missierhom ma kienx ser jibqa' jiġi mfakkar għall-bejgħ ta' passaporti lil sinjuruni Russi jew għall-enerġija mill-gass mixtri bid-doppju tal-prezz reali tiegħu jew għal sptar pubbliku mibjugħ bix-xejn u għall-benefiċċju ta' Alla biss jaf min jew għall-assassinju ta' ġurnalista permezz ta' karrozza-bomba.

Iżda kien ser jiġi mfakkar għall-għaqda li ġab fil-pajjiż u għall-qerda tal-firda u tal-partiġġjaniżmu. https://manueldelia.com/wp-content/uploads/2019/11/WhatsApp-Video-2019-11-24-at-17.07.05.mp4 F'ċertu sens, għandha raġun.

Anki Napuljun kien għaqqad l-Ewropa – iżda din ingħaqdet kontrih.

Joseph Muscat tant baqa' jġebbed li sal-lum martu Michelle xorta waħda tista' tittama li jinħoloq ftehim ġenerali u nazzjonali dwar il-gvern tiegħu xi darba fil-ġejjieni.

Il-ġudizzju se jkun wieħed wiesa': ir-reġim ta' Joseph Muscat kien wieħed tal-mistħija.

Previous: Araw ukoll x'qal dan Next: Kien qal ħaġ'oħra wkoll window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Malta saret l-ostaġġ tiegħu

Joseph Muscat irid jibqa' mkaħħal mas-siġġu tas-setgħa.

Iżda din is-setgħa qiegħda tikkrolla f'biċċiet madwaru.

Il-bażużli kollha tiegħu jinsabu taħt investigazzjoni jew marru jinħbew.

Sar qisu dak li darba kien l-imgħallem ta' ġgajta kriminali wara li l-bulijiet ikunu lkoll ġew arrestati.

Sar qisu re mitluf u ddisprat f'logħba ċess jittama li jsib minn fejn jiskappa.

Fil-frattemp, lil pajjiżna għamlu l-ostaġġ tiegħu.

M'għadux jiggvernaħ.

S'hawn wasalna.

Taħt għajnejn il-Pulizija issa hemm ir-ritratti kollha ta' dawk li kienu jmexxu lil dan il-pajjiż.

F'Milied minnhom, kienu lkoll imdawrin madwar mejda – rġiel biss.

Fil-Milied ta' wara, fuq bosta mill-uċuħ ta' dawk li kienu madwar l-istess mejda, l-Pulizija issa pinġew salib aħmar.

Bilħaqq, mhux ta' min jammiraħ lil James Piscopo talli ġibed dan ir-ritratt?

Previous: Il-partitarji tal-Labour qed jintebħu li għaddewhom biż-żmien.

Next: Protesta Nazzjonali nhar il-Ħadd 1 ta' Diċembru 2019 window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kien qal ħaġ'oħra wkoll

Immorru lura għas-sena 2011.

Lawrence Gonzi huwa l-prim ministru.

Iċ- chief of staff tiegħu huwa Edgar Galea Curmi.

Biex nagħmluha ċara, qatt ma kien hemm l-iċken ħjiel li Edgar Galea Curmi kien ġoloq kumpannija fil-Panama jew x'imkien ieħor biex din tirċievi flejjes mis-sidien ta' power station .

Jew minn x'imkien ieħor.

Cyrus Engerer — tafuh lil dan — kien għadu kemm ingħaqad mal-Partit Laburista.

Lill-PN kien telqu wara li, minħabba ċertu nkwiet li kellu mal-pulizija, l-pożizzjoni tiegħu mal-partit fil-gvern ma baqgħetx aktar tenibbli.

Fil-frattemp il-Partit Laburista għaddielu l-għodda kollha biex seta' jissokta l-karriera politika tiegħu.

Ftit wara li Cyrus telaq mill-PN, missieru ġie arrestat minħabba pussess ta' droga.

Skont Cyrus dan l-arrest kien motivat politikament.

Aktar tard Cyrus Engerer jiltaqa' fit-triq ma' Edgar Galea Curmi.

Lil Galea Curmi, Engerer igħidli li jidhirlu li l-arrest ta' missieru kien motivat politikament.

Galea Curmi lil Engerer igħidlu li din kienet l-ewwel darba li kien sema' bl-inċident u talbu jibqa' ma ġenbu sakemm iċempel lill-Kummissarju tal-Pulizija ta' dak iż-żmien John Rizzo.

Waqt li Cyrus Engerer qagħad jissemma', Edgar Galea Curmi jirrakkonta lil John Rizzo dak li kien qallu Engerer.

John Rizzo jwieġeb billi jgħid li Engerer kien qed igħid il-ħmerijiet.

Kienu ddeċidew li jieħdu azzjoni dwar missier Engerer ħafna qabel iż-żmien li Engerer iddeċieda li jitlaq mill-PN.

Edgar Galea Curmi jitlob lil John Rizzo jekk jistax jispjega l-pożizzjoni lill-avukat ta' Engerer.

John Rizzo jirrifjuta.

Tiftakru x'seħħ wara?

Il-Kap tal-Oppożizzjoni Joseph Muscat jinsisti ma' Lawrence Gonzi li ċ- chief of staff tiegħu għandu jitkeċċa fuq indħil fix-xogħol tal-pulizija.

Bil-kejl ta' Joseph Muscat ta' dak iż-żmien, x'messu għamel bl-assistent tiehħu issa?'

Agħtu daqqa t'għajn hawn lejn ir-rapport mill-2011.

Previous: Araw ukoll x'kienet qalet martu Next: Evarist Bartolo: jekk tieqaf nofs triq ikun aħjar li kieku t-triq ma tkun qsamtha xejn window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jekk niġu ġġudikati skont x'ikunu jsarrfu l-għedewwa tagħna, allura Daphne Caruana Galizia għandha tkun kunsidrata bħala eroj ta' żminijietna.

Kienet ġurnalista Maltija li ma kienet tibża' minn xejn sakemm xi ħadd li għandu s-saħħa u l-flus iddeċieda li għandu jsikkitha għal dejjem.

L-assassinju tagħha kien daqqa ta' ħarta lis-sewwa.

Murder o n t he Malta Express: Who Killed Daphne Caruana Galizia ? inkiteb minn Carlo Bonini, Manuel Delia u John Sweeney.

Il-ktieb tagħhom isemmi l-kapurjuni tal-ħasil tal-flus maħmuġin li kienu nkixfu minn Daphne Caruana Galizia.

Huwa ktieb miktub ad unur tagħha.

Murder on the Malta Express se jkun pubblikat minn Midsea Books fl-14 ta' Ottubru 2019.

Segwu facebook.com/maltaexpressbook għad-dettalji.

L-awturi jagħmlu mistoqsijiet ta' portata gravi dwar l-imġieba tal-prim ministru ta' Malta Joseph Muscat, ta' politiċi prominenti, kummissarji tal-pulizija, negozjanti u oħrajn li jħufu madwarhom.

Eżatt bħalma kienet tagħmel Daphne, il-ktieb Murder on the Malta Express jifrex l-istejjer tiegħu fuq bażi wiesa': minn persunaġġi mimlijin dellijiet mill-Ażerbajġan sal-Iran u Saint Kitts and Nevis.

It-titlu tal-ktieb hu ispirat minn xogħol ieħor ta' Agatha Christie u hu mfassal b'mod li jista' jixxiebaħ max-xogħolijiet tagħha.

Bid-differenza li l-istejjer imxandra f'dan il-ktieb seħħew u huma veri.

Skont l-awturi: "dan il-ktieb ma kien qatt jinkiteb dwar il-wirt li ħalliet Daphne.

Hi kienet martri tal-ġurnaliżmu investigattiv u permezz tal-ktieb nittamaw li nonorawha u nkomplu fejn ħalliet hi.

Iva, huwa possibbli li ġurnalista tiġi assassinata.

Iżda dan iwassal biex jinkixfu aktar stejjer u xogħolha jitkompla minn ħaddieħor.

Dawk li kienu l-imħuħ wara l-assassinju tagħha dan kollu jafuh: għalihom mhux ser ikun hemm impunità."

Il-ktieb Murder on the Malta Express: Who Killed Daphne Caruana Galizia? tlesta u ser jixxandar bis-saħħa tal-appoġġ tal- Investigative Journalism Fund of the Justice for Journalists Foundation.

Previous: It-tifsira tal-kelma "konsultazzjoni" skont il-gvern Next: Ktieb window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ħaddmu raskom. Dejjem żommu l-kalma.

Grupp ta' attivisti se jiltaqgħu llejla ħdejn il-Funtana tat-Tritoni fil-5.30pm.

Repubblika u #occupyjustice jistiednuk biex tattendi.

Ritratt: Jon Borg.

Aktar ma jikber in-numru ta' dawk li jkunu jridu jipprotestaw, ikun dejjem aħjar.

Aktar ma jkun hemm għajjat, ikun dejjem aħjar.

In-nies qed tismagħna.

Il-burdata fuq in-naħa tal-Labour qed tinbidel.

Kif darba kien stqarr xi ħadd, tista' tħossha fl-arja.

Kull m'għandu bżonn Joseph Muscat hi naqra mbuttatura iżda jeħtieġ li nifhmu r-regola sagra tal-fiżika: li għal kull azzjoni, jkun hemm reazzjoni opposta.

Joseph Muscat issa ftit baqgħalu ma xiex jiggranfa.

Iżda hemm ħaġa waħda li qiegħda tbandal l-immaġni tiegħu minn waħda ta' allegat kompliċi għal waħda ta' qattiel u minn waħda ta' qattiel għal waħda ta' vittma.

Naf li hi ħaġa nġusta, iżda l-psikoloġija kollettiva ta' dan il-pajjiż hi waħda unika.

Il-protesti vjolenti f'pajjiżna kien u dejjem rari fl-istorja ta' pajjiżna għaliex protesti bħal ftit li xejn kellna bżonnhom.

Barra minn dan, bħala regola il-protesti vjolenti ma jwasslu għal imkien ħlief għal min ikun irid jiddefendi lilu nnifsu.

Għaldaqstant, tħoss kemm tħoss rabja – u naf li bħalissa hemm rabja kbira – għandek tassumi arja tal kalma simili għal ta' Gandhi u tkun tista' tgħelbu billi tibqa' ma ċċedix.

Naf li hi ħaġa nġusta, iżda l-fatti huma li girfa 'l hawn u 'l hinn fuq il-karrozza ta' Owen Bonnici u l-erba' bajdiet li nxteħtu fuq l-Alfa Romeo ta' Joseph Muscat tista' tpinġi lil dawk li qed jaħkmu lil pajjiżna b'mod mafjuż bħallikieku huma l-vittmi.

Dan hu eżatt li jrid Joseph Muscat.

F'għajnejn in-nies tiegħu, irid li jitpinġa qisu xi San Bastjan marbut ma' siġra u bil-vleġeġ f'ġismu.

Qed iħejju ruħħom tafux.

Dalgħodu l-assoċjazzjoni tal-pulizija ċaħdet rapporti mxandra minn One TV li qalu li kien hemm xi membri tal-korp tal-pulizija li ssawtu minn persuni ta' ċerta fehma politika.

Din l-assoċjazzjoni hi waħda li s-soltu tappoġġja lil tal-Labour.

Iżda jidher li l-membri tal-korp tal-pulizija m'humiex lesti jonqsu minn dmirijiethom minħabba l-lejaltajiet privati li jista' għandhom.

Dawn qed jaqdu dmirhom sewwa fil-konfront ta' dawk li qed jipprotestaw u qed jiżguraw li dawn jingħataw l-ispazju kollu meħtieġ biex jeżerċitaw id-drittijiet tagħhom.

Lit-truppi fidili ta' Joseph Muscat dan m'huwiex jogħġobhom u issa għadhom kemm stallaw kameras CCTV biex jiġbdu filmati ta' min ikun qed jipprotesta biex b'hekk forsi dawn jitpinġew bħala protesti vjolenti.

Tifhmunix ħażin.

Il-karrozza ta' Joseph Muscat kien ħaqqha li jinsefqu fuqha erba' bajdiet.

Dawn l-erba' bajdiet ma għamlu ebda ħsara lill-karrozza.

Iżda jeħtieġ li naħsbu b'moħħna.

Jeħtieġ li niżguraw li ma jkunx hemm min iħossu obbligat li jappoġġja lil Joseph Muscat minħabba xi lejaltà falza jew għaliex Muscat ikun b'suċċess pinġa lilu nnifsu bħallikieku hu xi vittma.

Kulma jkollu bżonn hu li terġa' taqbiżlu xi demgħa.

U meta din id-demgħa tkun qabżitlu, jeħtieġ li ma nkunux boloħ u npaxxuh.

Kulma jeħtieġ li nagħmlu hu li nogħxew b'kemm għandna saħħa.

Nogħxew bihom.

Nogħxew bih.

L-imperatur għarwien daħal jiġri 'l ġewwa hekk kif kulħadd intebaħ kemm kien ridikolu liebes l-ilbies il-ġdid.

Previous: Protesta Nazzjonali nhar il-Ħadd 1 ta' Diċembru 2019 Next: X'inhi r-raġuni li Joseph Muscat ma wera ebda sogħba bl-imġieba tal-assistent tiegħu? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Protesta Nazzjonali nhar il-Ħadd 1 ta' Diċembru 2019

Issa li bdiet ħierġa l-verità, jonqos biss li ssir ġustizzja.

Sakemm Joseph Muscat jibqa' prim ministru, se jibqa' ostaklu għall-ġustizzja.

Joseph Muscat jeħtieġ jirreżenja jew jitneħħa mill-parlament.

Għalhekk Repubblika, #occupyjustice u manueldelia.com isejjħu lill-persuni kollha ta' rieda tajba huma ta' liem fehma politika huma għal protesta nazzjonali nhar il-Ħadd 1 ta' Diċembru 2019.

Tluq minn Bieb il-Belt fl-4pm.

Il-mument preżenti jeħtieġ għaqda nazzjonali u mhux polarizzazzjoni partiġġjana.

Neħtieġu niġu lkoll flimkien Laburisti, Nazzjonalisti, nies minn partiti oħra u nies li m'għandhomx partit biex nibdew nibnu futur ġust għall-pajjiżna.

Ninnotaw li f'dan l-ispirtu l-Partit Nazzjonalista ħassar il-protesta li ħabbar li se jorganizza għal nhar il-Ħadd.

Għalhekk is-soċjetà ċivili tistieden lil kulħadd biex mingħajr distinzjoni biex flimkien nesiġu ġustizzja għal Daphne Caruana Galizia u għal Malta.

Intant inħeġġu 'l kulħadd ikompli l-protesta waqt li l-Parlament hu f'seduta llum l-Erbgħa 27 ta' Novembru 2019.

Se nkunu qed nitlaqgħu fis-6pm.

Previous: Malta saret l-ostaġġ tiegħu Next: Ħaddmu raskom.

Dejjem żommu l-kalma. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


X'inhi r-raġuni li Joseph Muscat ma wera ebda sogħba bl-imġieba tal-assistent tiegħu?

Meta l-assistent ta' kap ta' gvern ta' pajjiż demokratiku jinkixef li kien imdaħħal f'konfoffa biex iseħħ assassinju, tkun ħaġa ta' barra minn hawn li l-istess kap ta' gvern – anki ta' gvern dittatorjali – jibqa' f'postu.

Meta Macbeth qatagħha li joqtol avversarju li kien ta' theddida politika għalih, ma kienx bgħat lis-suldati tiegħu biex joqtluh biex b'hekk ma jagħtix fastidju lill-ħbieb tal-vittma.

Biex qatlu, qabbad lill-assassini bil-moħbi.

Ir-reġim li qed jaħkem fuq pajjiżna kien qabbad assassini bil-moħbi sabiex jelimina dak li kkunsidra bħala l-akbar problema politika li kellu.

Iżda dak li ppruvaw jaħbu, issa beda' jinkixef.

Joseph Muscat ukoll jidher determinat li jibqa' jixref fil-wiċċ.

Madankollu ma jidhirx li qed jagħmel sforz kbir biex jara li ma tintemmx ħesrem il-ħajja politika tiegħu.

X'inhu r-raġuni l-għala Joseph Muscat ma weriex rabja u sogħba li l-assistent tiegħu kien imdaħħal fl-assassinju ta' Daphne?

X'inhi r-raġuni li mhuwiex jesprimi l-iskantament u s-sorpriża tiegħu dwar dak li l-Pulizija qed isostnu li wettaq Keith Schembri?

X'inhi r-raġuni li ma wera' ebda sogħba li l-gvern u r-riżorsi li għandu kienu ntużaw biex jitwettaq dak li kien sejjaħ bħala "attakk fuq id-demokrazija tagħna" dakinhar li ġiet assassinata Daphne?

Bħalissa jmissu qed ixerred id-dmugħ tal-kukkudrilli.

Mhux għaliex ser ikun hemm min jemmnu meta jibqa' jinsisti li ma kellu ebda idea x'kien qed jinħema' minn Keith Schembri.

Iżda għallinqas wieħed m'għandux jistenna li għandu jagħmel xi ftit ta' sforz biex jikkonvinċina?

Ma jmissux qed igħidlina li sinċerament ma kienx joħlom li l-akbar investigazzjoni polizjeska li tant ftaħar li għandha r-riżorsi kollha meħtieġa kellha tasal sal-għatba tal-uffiċċju tiegħu?

Dawn il-mistoqsijiet ma kellhomx isiru biss minn Joseph Muscat.

Kellhom isiru wkoll minn dawk il-kapurjuni Laburisti kollha li kienu ppużaw ma' Keith Schembri f'dawk ir-ritratti kollha: il-ministri, id-deputati parlamentari, l-uffiċjali, il-ħaddiema tal-partit, il-partitarji primi u l-attivisti kollha li lkoll kien mingħalihom li Keith Schembri kien bniedem mibgħut minn Alla biex ikisser lin-nazzjonalisti – fejn huma l-iskantament u s-sogħba tagħhom?

Dawn x'inhuma jistennew biex jiddisassoċjaw ruħħom minn mal-korruzzjoni u minn mal-qtil?

Joseph Muscat għadu qed jieħu n-nifs.

Qed jieħu nifs twil biex iħejji ruħu għall-attakk u biex jipprova jżomm fil-wiċċ.

U l-Partit Laburista (mhux neċessarjament dawk kollha li jivvutawlu regolarment) jidher li huwa lest li jibqa' jsostnieħ.

Lestu ruħkom.

Ġaladarba dawn ma jiddejqu xejn li jkunu assoċjati ma' suspettat qattiel, mhux ser jiddardru jekk jaslu biex joqtlu wkoll.

Previous: Ħaddmu raskom.

Dejjem żommu l-kalma.

Next: Studenti Universitarji jsejjħu għar-riżenja ta' Joseph Muscat window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Studenti Universitarji jsejjħu għar-riżenja ta' Joseph Muscat

L-għaqda tal-istudenti – il-KSU – illum sejjħet laqgħa għall-għaqdiet tal-istudenti, liema laqgħa approvat riżoluzzjoni li ssejjaħ għar-riżenja ta' Joseph Muscat.

Bħala eks-president tal-għaqda tal-istudenti fi żmien meta l-istudenti tal-lum kienu għadhom ma twieldux, inħossni kburi b'dak li seħħ illum.

Għamlu sewwa li semmgħu leħinhom.

Issa jeħtieġ li jmexxu li sħabhom – il-futur huwa tagħhom.

Din li ġejja hi l-istqarrija tagħhom.

Previous: X'inhi r-raġuni li Joseph Muscat ma wera ebda sogħba bl-imġieba tal-assistent tiegħu?

Next: L-istudenti ma beżgħux window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jinkiser is-skiet

Is-sostenituri ta' Konrad Mizzi qed jinfexxu f'Evarist Bartolo u qed ifakkruh li l-elezzjoni tiegħu fil-Parlament u tal-Partit Laburista fil-gvern jafhom lil Konrad Mizzi.

Jaqaw dawn sikru b'xi ħaġa?

Eh iva.

Mingħalija jgħidulu Kool-Aid.

Ċerta Coress (dan isimha proprju?)

Gouder minn Raħal Ġdid, kostitwenta u sostenitriċi fanatika ta' Konrad Mizzi lil Evarist Bartolo wissietu biex isodd ħalqu.

Mid-dehra Coress Gouder jidhrilha li Konrad Mizzi ħaqqu l-appoġġ.

Din ma jinteressahiex li qed inħallsu għad-dawl u għall-ilma aktar milli suppost.

Għaliha m'hix problema li l-ġurnalista li kixfet l-għawwar dwar il-kontijiet tad-dwal u l-ilma ġiet assassinata allegatament minn dak li kien xaħħam li Konrad Mizzi.

Iżda mhux fuq din l-imbierka xtaqt nikteb.

Gejtu Mercieca, Laburist u eks-uffiċjal tal-General Workers' Union għoġbu jikkummenta taħt il-kliem li xandret Coress Gouder u lil Evarist Bartolo fakkru fil-korruzzjoni li kienet seħħet taħt imnieħru.

L-aħħar artiklu li kont ktibt fuq dan il-blog qabel ġiet assassinata Daphne permezz ta' karrozza-bomba kienet proprju dwar Evarist Bartolo u l-korruzzjoni li seħħet fi ħdan il-ministeru tiegħu .

Dak iż-żmien kien messu warrab u kien messu ġie mġiegħel iwarrab.

Gejtu Mercieca għandu raġun jirreferi għall-korruzzjoni fil-ministeru ta' Evarist Bartolo.

Li jgħaġġibni huwa l-mod kif Gejtu Mercieca jammetti li kien jaf bil-ħmieġ tal-korruzzjoni fil-ministeru ta' Evarist Bartolo fl-ogħla livelli li fiħ kienu mdaħħlin persuni ta' fiduċja li kienu magħżulin mill-ministru nnifsu.

Din il-korruzzjoni ilu jaf biha iżda żammha bejnu u bejn ruħu u ġab ruħu bħallikieku ma kienitx teżisti sakemm imbagħad intebaħ li għalih il-protezzjoni ta' Konrad Mizzi hi aktar importanti mil-lealtà partiġġjana lejn Evarist Bartolo.

Gejtu Mercieca dan kollu m'għandux il-ħila jifhmu.

Kliemu jikxfu.

Joseph Muscat ħoloq ambjent li fih l-impunità setgħet tixxettel u l-partitarji tiegħu kienu kompliċi bis-skiet tagħhom.

Konrad Mizzi għadu ma xebgħax.

Gejtu Mercieca għadu ma xebgħax lanqas.

Previous: Meta kien iddendel ma' djul Keith Schembri Next: Chris Fearne jieħu post Joseph Muscat fil-konferenza tal-iGaming window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-espressjoni fuq wiċċ Konrad

Li kieku l-kzazel u l-borom li għandu jkunu dejjem vojta, jista' jagħti l-każ li nkun magħlub daqshekk!

Forsi jista' jkun ukoll li jkolli l-espressjoni li kellu fuq wiċċu Konrad Mizzi dalgħodu hu u jwieġeb il-mistoqsijiet ta' Ivan Martin.

'Int kont se tirċievi flejjes ġejjin mit-tixħim mingħand bniedem suspettat bi qtil @KonradMizzi ?' #DaphneCaruanaGalizia

pic.twitter.com/U0tUVNKZad — Ivan Martin (@IvanMartin89) November 25, 2019 Tassew għandek iddabbar rasek!

Previous: Chris Fearne jieħu post Joseph Muscat fil-konferenza tal-iGaming Next: Brian Tonna u Karl Cini jinsabu taħt il-protezzjoni tal-pulizija? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Chris Fearne jieħu post Joseph Muscat fil-konferenza tal-iGaming

Il-konferenza SIGMA m'hix ser tinfetaħ uffiċjalment minn Joseph Muscat li bħalissa għandu ħafna aktar affarijiet fuqhiex jixħet l-attenzjoni tiegħu.

Suppost kellu jiftaħ il-konferenza nhar l-Erbgħa b'ħafna xniexel.

Din il-konferenza qed titnieda f'Ta' Qali għalkemm il-premjijiet annwali fil-qasam tal-industrija ser isiru fil-lukanda Hilton.

Agħtu daqqa t'għajn lejn l-i screenshot tal-programm li sal-lum għadu jgħid li l-konferenza se tinfetaħ minn Joseph Muscat iżda r-ritratt tiegħu inbidel b'dak ta' Chris Fearne.

B'differenza minn Evarist Bartolo, Chris Fearne ma qal xejn dwar jekk Joseph Muscat għandux jibqa' jmexxi lill-partit.

Madankollu huwa indikattiv il-kumment li ta lit- Times of Malta aktar kmieni dalgħodu : "Bi ħsiebna nfasslu l-aġenda aħna stess.

M'aħniex nibżgħu milli nieħdu d-deċiżjonijiet.

Ħadd m'hu akbar mill-pajjiż u mill-partit.

Il-liġi tgħodd għal kulħadd".

Ir-rimarki li għadda Chris Fearne mat-Times of Malta idardruk.

Kemm trid, Chris Fearne, min qatel lil Daphne Caruana Galizia għamel ħsara lill-pajjiż u ħaqqu li jiġi kastigat.

Iżda għandek tkun raġel u tammetti li l-akbar inġustizzja sofrewha Daphne u l-familja tagħha.

Inkunu qed nitolbu wisq jekk turina li għalik is-sentiment uman jiġi qabel il-kilba perversa li tħares is-setgħa tiegħek u tal-partit tiegħek?

Previous: Jinkiser is-skiet Next: L-espressjoni fuq wiċċ Konrad window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Nibet prinċep ieħor

Previous: Brian Tonna u Karl Cini jinsabu taħt il-protezzjoni tal-pulizija?

Next: Minn kollox ser jagħmel biex jipprova jsalva ġildu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Minn kollox ser jagħmel biex jipprova jsalva ġildu

Rapporti mill-kwartier ġenerali tal-pulizija mxandra f'numru ta' mezzi tax-xandir isostnu li Yorgen Fenech qed jagħmel minn kollox biex itawwal bil-għan li jipprova jtaffi xi ftit il-konsegwenzi ta' ikla ħabs għal għomru fuq akkużi ta' qtil.

Għad irridu naraw x'se ssarraf ix-xhieda tiegħu.

Il-ġurnalist tat- Times of Malta Ivan Martin illum jirrapporta li, skont l-għejjun tiegħu, li s'issa Yorgen Fenech "naqas li jipprovdi provi dwar ir-rabtiet ta' xi individwu mal-assassinju".

Iżda Yorgen Fenech ukoll qed igħid li hu stess kien biss "sensar".

U dan ma jistax ħlief ifisser li jeżisti saff ieħor u qed jissemmew l-ismijiet ta' Chris Cardona u ta' Keith Schembri.

Qed jingħad li Yorgen Fenech qed igħid ukoll li Keith Schembri huwa mdaħħal f'aktar korruzzjoni minn dak li diġà nafu bih.

Mhux għax dan għandu jġiegħlna niskantaw.

Li forsi għandu jiskantana huwa l-fatt li Keith Schembri u s-"sensar" li ser jingħata l-proklama Melvin Theuma jafu lil xulxin u li dan tal-aħħar kien talab pjaċir mingħand Schembri biex idaħħlu jaħdem mal-gvern.

Jiġifieri biex jibda' jirċievi paga fix-xahar fuq dahar il-poplu mhux biex jagħmel xi xogħol partikolari.

Mhuwiex ċar jekk dan il-pjaċir kienx ġie diskuss qabel jew wara l-assassinju ta' Daphne Caruana Galizia.

U jista' jkun li Yorgen Fenech qed jipprova jeħles mill-inkwiet għalih innifsu billi jwaħħal f'ħaddieħor.

Jidher li hekk qed jipprova jagħmel.

Madankollu huwa inaċċettabbli li Keith Schembri u Chris Cardona jibqgħu fil-kariga tagħhom waqt li l-allegat involviment tagħhom qed jiġi investigat.

M'huwiex aċċettabbli li Keith Schembri u Konrad Mizzi jibqgħu fil-kariga tagħhom waqt li l-korruzzjoni tagħhom li hi pruvata bis-saħħa ta' dokumenti jidher li tgħattiet minn qattiel, jiġifieri li l-istess persuna li xaħħmithom.

Mhux biss huwa inaċċettabbli, imma huwa wkoll ġenn, li Joseph Muscat jibqa' jżomm il-kariga tiegħu qisu mhux hu.

Dan huwa l-istess Joseph Muscat li ta l-kenn kollu tiegħu lil Keith Schembri, lil Konrad Mizzi u lil Chris Cardona u żammhom fil-kariga minkejja l-provi kollha li feġġew dwar l-imġieba tagħhom.

Huwa inaċċettabbli li jibqa' jindaħal f'investigazzjoni kriminali u jiddeċiedi dwar amnestiji.

Waqt li qed iseħħ dan kollu, il-membri tal-grupp parlamentari tal-Labour ġabu ruħħom b'mod korrott u kompliċi meta l-bieraħ taw l-appoġġ unanimu tagħhom lil Joseph Muscat.

Il-pajjiż jinsab fix-xifer.

Il-poplu għandu għajnejh imsammrin fuq Joseph Muscat biex jara x'ser ikun il-pass li jmiss tiegħu.

L-amministrazzjoni tal-pajjiż tinsab mitluqa għal riħha.

Id-dinja qed tosservana aħna u nittieklu minn ġewwa.

X'bi ħsiebu jagħmel biex isalva ġildu?

Huwa ċar li Joseph Muscat moħħu biex jara kif ġildu jsalvaha, jiġri x'jiġri.

Anki jekk dan iseħħ a spejjeż tal-verità u tal-ġustizzja.

Previous: Nibet prinċep ieħor Next: Keith Schembri jwarrab.

Issa jmiss lil Joseph Muscat. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Brian Tonna u Karl Cini jinsabu taħt il-protezzjoni tal-pulizija?

Il-Pulizija għandha tagħtihom il-protezzjoni.

Allaħares kellhom jitgerrbu f'saqajhom jew f'xi ħaġa oħra aċċidentalment u jispiċċaw f'xi ġibjun qalb ir-raba' misterjożament imqattajn biċċiet f'partita boroż tal-plastik.

Previous: L-espressjoni fuq wiċċ Konrad Next: Nibet prinċep ieħor window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Appoġġa lit-tabib tiegħek

Mhux li kien hemm wisq tama qabel bdew it-taħditiet.

Il-possibilità li llum kienet se tintlaħaq konklużjoni sodisfaċenti bejn il-union tat-tobba u l-gvern kienet pjuttost remota meta wieħed iqis kif iż-żewġ naħat mhumiex jaqblu dwar id-direzzjoni tal-privatizzazzjoni tal-maniġment tal-isptarijiet.

Il-gvern ma jidhirx li se jiċċaqlaq.

Hemm wisq flus involuti deħlin fil-bwiet ta' nies li jaħbulna wiċċhom iżda mhux il-kilba tagħhom għall-flus.

Hemm nies li qed isiru sinjuri billi jinnegozjaw sptarijiet mibnija u mgħammra bil-kontribuzzjonijiet tat-taxxa ta' ġenerazzjonijiet ta' kontribwenti.

Qed jimlew bwiethom bil-profitti filwaqt li jinnegozjaw saħħtek bħala komodità u ta' dan mhuma jagħtuk xejn lura.

It-tobba li jaħdmu f'dawn l-isptarijiet jafu ħafna aktar minna x'jista' jkun ir-riżultat ta' dan kollu.

Il-karrieri tagħhom iddedikawhom jipprovdu servizzi tas-saħħa skont il-bżonnijiet tal-pazjent.

Iżda mill-esperjenza professjonali jafu kemm ikunu differenti l-affarijiet meta s-servizzi tas-saħħa jiġu pprovduti skont l-objettivi tal-bejgħ u l-profitti tal-proprjetarji.

Għada t-tobba se jistrajkjaw għaliex qed jiddispjaċihom li f'dawn l-aħħar sentejn taw ċans lil dan it-teatrin ikompli jiżvolġi.

Il-fondi għas-servizzi tas-saħħa tberbqu.

L-investiment fit-tagħmir u fir-riżorsi biex jitħarsu l-bżonnijiet tal-pazjenti waqfu għalkollox.

Il-kontroll tal-politiki għall-isptarijiet intilef.

U ma ngħata xejn lura għal dan kollu.

Għada t-tobba mhumiex se jistrajkjaw għax iridu jaħdmu inqas sigħat, jew għax iridu iktar flus, jew għax iridu żraben iktar komdi.

M'hemm xejn minn dan fuq l-aġenda tat-tilwima tagħhom.

Għada t-tobba se jistrajkjaw għax iridu jibqgħu bil-possibilità li lilek u lil uliedek jagħtukom l-aqwa kura tas-saħħa possibbli.

Se jistrajkjaw għall-bżonnijiet tiegħek mhux tagħhom.

Previous: Kif il-korruzzjoni ta' min imexxi timmina saħħet il-familja tiegħek għal 99 sena Next: Il-permess biex tgħid le window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Keith Schembri jwarrab. Issa jmiss lil Joseph Muscat.

Joseph Muscat ħabbar ir-riżenja taċ- chief of staff tiegħu Keith Schembri.

Keith Schembri kien il-moħħ wara l-ħolqien ta' Joseph Muscat bħala prodott politiku.

Iżda jingħad ukoll li kien il-moħħ wara l-korruzzjoni fi ħdan il-gvern.

Ismu kien inkixef permezz tal- Panama Papers u l-isforzi tiegħu biex igawdi personalment mis-setgħa li kellu f'idejh kienu nbdew qabel l-elezzjoni ta' Marzu 2013 li ntrebħet il-Partit Laburista.

Dan l-aħħar ċeda kawża ta' libell li kien għamel kontra Simon Busuttil wara li l-istess Simon Busuttil kien xlieħ li huwa bniedem "korrott".

Ma kellux il-ħila li jiddefendi ruħu kontra din l-akkuża.

Ismu issa qed jissemma' fl-investigazzjoni dwar l-assassinju ta' Daphne Caruana Galizia.

Għal tliet snin sħaħ Joseph Muscat tah il-kenn u ddefendieh saħansitra lejlet l-elezzjoni tal-2017 meta kien stqarr li Keith Schembri "huwa bniedem integru" minkejja dak li kien inkixef dwaru bis-saħħa tal- Panama Papers .

Ir-riżenja ta' Keith Schembri m'għandhiex titqies bħala xi rebħa aħħarija għal dawk li qed jipprotestaw favur il-ġustizzja.

Ir-riżenja mill-kariga tiegħu ta' bniedem setgħan li jinsab taħt suspett li wettaq delitt kriminali ma twassalx għall-ġustizzja.

Li hi meħtieġa hi investigazzjoni kriminali indipendenti li tkun sura ta' nies.

Sakemm Joseph Muscat jibqa' fil-kariga din ma tistax isseħħ.

Joseph Muscat jeħtieġ li jwarrab.

Previous: Minn kollox ser jagħmel biex jipprova jsalva ġildu Next: NIPPROTESTAW ILLUM!

Keith Schembri hu biss il-bidu.

Joseph Muscat għandu jwarrab! window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-partitarji tal-Labour qed jintebħu li għaddewhom biż-żmien.

Baqgħu jirreżistu għal tliet snin sħaħ.

Għal-sitta, fil-fatt.

Iżda issa qed jinkixef kollox.

U qed jikkrollalhom kollox.

Joseph Muscat għadu jaħseb li għad jista' jibqa' jterraq fil-wiċċ.

Għad jirnexxielu.

Iżda jirnexxielu biss jekk inħalluh.

Joseph Muscat qed ifakkarni f'Erich Honecker fl-aħħar jiem tal-ħajja politika tiegħu.

Bid-differenza li Muscat m'għandux l-armata Sovjetika biex taqbeż għalih.

Bosta huma dawk li għadhom ma jistgħux jemmnu dak li qed iseħħ madwarna – il-ġrajjiet li qed iseħħu m'humiex ilaħħqu magħhom.

Iżda li qed iseħħ huwa realtà.

Dak li sal-bieraħ konna nqisuh impossibbli, illum sar possibbli.

Hemm rabja kbira fost il-partitarji tal-Labour.

Dawn qed intebħu li għaddewhom biż-żmien.

Għaddewhom passata.

Joseph Muscat u l-klikka tiegħu sfruttaw il-popolarità u l-fiduċja li tawhom l-eluf ta' segwaċi tagħhom bi igawdu u japprofittaw ruħħom personalment.

Lill-partit tagħhom, dawn ittradewh.

U ttradew lill-pajjiż kollu.

Kollox qed isirlhom suf.

U n-nies tagħhom qed jieħduha kontrihom.

L-istituzzjonijiet tal-pajjiż jeħtieġ iqumu fuq tagħhom.

Uħud minnhom damu wisq ikaxkru saqajhom u oħrajn ġew newtralizzati għax inħatfu.

Issa hemm minnhom li bdew jieħdu azzjoni.

Iżda aħna għanda hawn.

Ma morna mkien.

L-istituzzjonijiet huma l-qaddejja tal-poplu u meta dawn ifallu, ikun jeħtieġ li l-poplu jassumi r-riedni.

Joseph Muscat huwa responsabbli għad-diżastru li ġab fuq pajjiżna.

Jeħtieġ iħallas ta' għemilu.

M'aħniex se nieqfu sakemm jassumi r-responsabbiltajiet tiegħu u jwarrab minn Kastilja.

Jeħtieġ li ningħaqdu flimkien u nipprotestaw.

B'riżq il-ġustizzja.

B'risq is-sewwa.

B'riżq il-libertà.

Joseph Muscat għandu jwarrab.

Previous: NIPPROTESTAW ILLUM!

Keith Schembri hu biss il-bidu.

Joseph Muscat għandu jwarrab!

Next: Malta saret l-ostaġġ tiegħu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


NIPPROTESTAW ILLUM! Keith Schembri hu biss il-bidu. Joseph Muscat għandu jwarrab!

Niltaqgħu llejla fis-7pm quddiem Kastilja.

Tinsewx!

Illum It-Tlieta 26 ta' Novembru 2019 fis-19:00 f'Misraħ Kastilja, Valletta.

Konna sejjaħna lin-nies għal għada biex jipprotestaw iżda l-avvenimenti li seħħew wasslu biex is-sitwazzjoni ssir aktar urġenti.

Keith Schembri warrab mill-Berġa ta' Kastilja.

Iżda dak li hu ħobża u sikkina miegħu, l-alleat u l-kompliċi tiegħu huwa l-prim ministru ta' Malta.

Ma jistax ikollna l-ġustizzja jekk is-sitwazzjoni tibqa' kif inhi.

Ma tistax issir ġustizzja ma' Daphne u mal-familja tagħha jekk is-sitwazzjoni tibqa' dik li hi.

Ma tistax issir ġustizzja ma' pajjiżna, ma' ismu u mal-poplu tiegħu jekk is-sitwazzjoni tibqa' dik li hi.

Ingħaqad magħna llejla f'Misraħ Kastilja biex flimkien insejjħu għar-riżenja ta' Joseph Muscat.

Previous: Keith Schembri jwarrab.

Issa jmiss lil Joseph Muscat.

Next: Il-partitarji tal-Labour qed jintebħu li għaddewhom biż-żmien. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ktieb

Carlo Bonini, ġurnalist ma' La Repubblica u msieħeb fid- Daphne Project, John Sweeney li kien jippreżenta BBC Newsnight u Panorama u jien flimkien ktibna ktieb li jirrakkonta l-istorja ta' Daphne Caruana Galizia: dwar ħajjitha u dwar ix-xogħol tagħha, l-assassinju tagħha u x'seħħ minn dakinhar 'l hawn.

Min jirrakkonta l-istorja ta' Daphne jkun qed jirrakkonta l-istorja ta' Malta.

F'dawn l-aħħar sentejn, għamilt ħilti mill-aħjar li nista' biex nipprova nifhem dak li seħħ f'pajjiżi u r-raġuni għaliex seħħ.

Anki issa – speċjalment issa – għandi aktar mistoqsijiet milli għandi tweġibiet.

U m'hemm ebda raġuni il-għala għandi nieqaf milli nkompli nagħmel il-mistoqsijiet.

Kif kien igħallem Sokrate, l-aħjar mod li bih wieħed ikun jista' jifhem kwistjoni huwa billi jittanta jispjegaha lil ħaddieħor.

Tifhmunix ħażin: il-qtil ta' ġurnalista ma jista' qatt joħroġ xejn pożittiv minnu.

Qtil bħal dan ma joħloq xejn ħlief weġgħat, biża' u disperazzjoni.

Hu minn ewl id-dinja li nħossu dawn l-emozzjonijiet.

Iżda kif darba kitbet Daphne, f'perijodu diffiċli għaliha, meta kienet għadha mimlija bil-għomor, taħdem u tipprova tispjega dak kollu madwarna li ma jistax jiġi spjegat "il-ġlieda kontra l-korruzzjoni u kontra l-qerda tas-saltna tad-dritt jeħtieġ li titkompla".

Fl-aħħar erba' xhur ta' ħajjitha, jien kont ippruvajt nassorbi t-tagħlimiet li tatni.

Għalija dan kien privileġġ li tatni u li ma kienx jistħoqqli.

Minn dakinhar 'l hawn, qrajt u erġajt qrajt bosta mill-kitbiet tagħha.

Meta taqra' l-blog ta' Daphne għall-ewwel darba, tintebaħ bl-istejjer li kienet kixfet u l-kummentarji li kkomponiet.

Iżda meta terġa' taqra l-kitbiet tagħha, tista' tapprezza aktar il-metodu, l-għerf u il-ġudizzju li huma s-sisien tax-xogħlijiet tagħha.

Kelli wkoll il-privileġġ li nsir naf ġurnalisti bravi minn madwar id-dinja li ġew f'pajjiżna bil-għan li jippruvaw jifhmu l-istorja ta' Daphne u biex imbagħad ikunu f'pożizzjoni li jirrakkuntawha lit-telespettaturi u lill-qarrejja tagħhom.

Fost dawn hemm Carlo u John.

Ma' dawn ingħatatli l-opportunità li naħdem magħhom fil-produzzjoni ta' dan il-ktieb.

Biex stajt inlesti l-ktieb kelli nnaqqas il-kitbiet tiegħi fil-blog li okkupa l-ħin tiegħi għal dawn l-aħħar sentejn.

Aħfruli talli għal xi żmien kelli nnaqqas il-kitbiet tiegħi iżda naħseb li taqblu miegħi li din kienet għażla f'waqtha.

Il-ktieb mistenni joħroġ għall-bejgħ fl-14 ta' Ottubru.

Dan il-ktieb, l-istess bħal dan il-blog, sar b'dedika lil Daphne.

Madankollu din id-darba, x-xogħol qsamtu ma' żewġ kittieba ta' esperjenza u ta' ħila kbira.

Għamilna ħilitna biex niktbu ktieb b'tifkira ta' Daphne.

It-tlieta li aħna nafu li, l-għada li jixxandar il-ktieb, 'il-ġlieda kontra l-korruzzjoni u kontra l-qerda tas-saltna tad-dritt jeħtieġ li titkompla'.

Nirringrazzjakom tal-paċenzja li ħadtu bija.

Nittama li l-paċenzja tagħkom tkun ġustament ippremjata.